
**Vietēja līmeņa**

**tematisko plānojumu ieviešanas un izmantošanas izvērtējums**

****

**IEPIRKUMA līgums Nr. IL/87/2024**

|  |  |  |
| --- | --- | --- |
| PASŪTĪJA: |  | PĒTĪJA: |
|  |  | logo |
|  |  |  |

Rīga, 2025.gada februāris

S a t u r s

[Ievads 4](#_Toc192165635)

[1. TemATISKO PlĀNOJUMU izvērtējuma metodika 5](#_Toc192165636)

[2. Esošā situācija TemATISKO PlĀNOJUMU izstrādē 6](#_Toc192165637)

[3. Aptaujas par TemATISKO PlĀNOJUMU izstrādi un ieviešanu 10](#_Toc192165638)

[3.1. Pirmā aptaujas varianta rezultāti 10](#_Toc192165639)

[3.2. Otrā aptaujas varianta rezultāti 17](#_Toc192165640)

[3.3. Aptauju kopsavilkums 20](#_Toc192165641)

[4. TemATISKO PlĀNOJUMU padziļinātĀ analīze 22](#_Toc192165642)

[5. TemATISKO PlĀNOJUMU izstrādes un ieviešanas procesa stipro, vājo pušu, iespēju un draudu vērtējums 27](#_Toc192165643)

[6. Ieteikumi pašvaldībām par TemATISKO PlĀNOJUMU izstrādes un izmantošanas procesu 31](#_Toc192165644)

[6.1. Normatīvā regulējuma prasības 31](#_Toc192165645)

[6.2.TemPl izstrādes un izmantošanas soļi 35](#_Toc192165646)

[7. Kopsavilkums 47](#_Toc192165647)

[7.1. Normatīvais ietvars 47](#_Toc192165648)

[7.2. Tematisko plānojumu izstrāde pašvaldībās 47](#_Toc192165649)

[7.3. Tematisko plānojumu izvērtēšana 48](#_Toc192165650)

[7.4. Izvērtējuma rezultāti 48](#_Toc192165651)

[7.5. Tematisko plānojumu analīzes kopsavilkums 50](#_Toc192165652)

[7.6. Secinājumi un ieteikumi 52](#_Toc192165653)

1. *pielikums. Izvērtējuma veikšanas soļi un koprades dalībnieku iesaiste*
2. *pielikums. Spēkā esošie un uzsāktie TemPl 2024.gada 1.decembrī*
3. *pielikums. Aptaujas anketas pirmais variants*
4. *pielikums. Aptaujas anketas otrais variants*
5. *pielikums. Padziļināti analizēto TemPl pases/profila veidlapa*
6. *pielikums. Kvalitātes kritēriji un pazīmes padziļināti analizēto TemPl*

*vērtēšanai*

1. *pielikums. Padziļināti analizēto TemPl stipro, vājo pušu vērtējums un*

*pašvaldību pieredze*

1. *pielikums. TemPl izstrādes un izmantošanas procesa provizorisks SVID*

*vērtējums*

1. *pielikums. Sanāksmes “Kā labāk izstrādāt vietēja līmeņa tematisko*

*plānojumu” darba kārtība un dalībnieku saraksts*

**Saīsinājumi**

|  |  |
| --- | --- |
| AP | attīstības programma |
| DP | detālplānojums |
| FB | sociālā tīkla platforma - tiešsaistes sociālais tīkls |
| IAS | ilgtspējīgas attīstības stratēģija |
| Izvērtējums | vietēja līmeņa tematisko plānojumu ieviešanas un izmantošanas izvērtējums |
| *Izvērtējuma autori* | IK “Plānošanas eksperti” piesaistītie eksperti Izvērtējuma veikšanai |
| LAAA | Latvijas Ainavu arhitektu asociācija |
| LAS | Latvijas Arhitektu savienība |
| LBTU | Latvijas Biozinātņu un tehnologiju universitāte |
| LTA | Latvijas Teritoriālplānotāju asociācija |
| LU | Latvijas Universitāte |
| LP | lokālplānojums |
| LR | Latvijas Republika |
| MKN | Ministru kabineta noteikumi |
| MKN Nr. 628 | Ministru kabineta 2014. gada 14. oktobra noteikumi Nr. 628 “Noteikumi par pašvaldību teritorijas attīstības plānošanas dokumentiem” |
| Pārskata periods | saskaņā ar darba uzdevumu - laika posms no 2014. līdz 2024.gadam (ieskaitot) |
| PR | plānošanas reģions |
| RTU | Rīgas Tehniskā universitāte |
| SVID | Stipro, vājo pušu, iespēju un draudu vērtējums |
| TAPIS | Teritorijas attīstības plānošanas informācijas sistēma |
| TAPL | Teritorijas attīstības plānošanas likums |
| TemPl | tematiskais plānojums |
| TIAN | teritorijas izmantošanas un apbūves noteikumi |
| TIN | teritorijas ar īpašiem noteikumiem |
| TP | teritorijas plānojums |
| VARAM | Viedās administrācijas un reģionālās attīstības ministrija |

# **Ievads**

Izvērtējums veikts saskaņā ar VARAM tehnisko specifikāciju un darba uzdevumu iepirkumam - Tematisko plānojumu ieviešanas un izmantošanas izvērtējums.

Izvērtējuma mērķis ir:

* analizēt izstrādāto pašvaldību tematisko plānojumu lietderību un to ieviešanu un izmantošanu teritorijas plānojumā, lokālplānojumā un detālplānojumā, kā arī identificēt šķēršļus to efektīvai sasaistei ar teritorijas plānojumu un citiem attīstības plānošanas dokumentiem;
* sagatavot ieteikumus pašvaldībām tematisko plānojumu pārraudzībai un risinājumu ieviešanai attīstības plānošanas dokumentos, kā arī sabiedrības iesaistei tematisko plānojumu izstrādes procesā, balstoties gan uz identificētajiem labās prakses piemēriem, gan uz identificētajiem trūkumiem to izstrādē.

Lai nodrošinātu darba tehniskajā specifikācijā noteiktā darba uzdevuma pilnvērtīgu izpildi, Izvērtējums sagatavots **koprades**[[1]](#footnote-1) procesā, kurā atbilstoši savai kompetencei tika iesaistīti nozīmīgākie telpiskās plānošanas procesa dalībnieki: par telpisko plānošanu kompetentā valsts institūcija VARAM, pašvaldības*,* plānošanas reģioni, telpiskās plānošanas jomānozīmīgākie plānošanas uzņēmumi, eksperti, augstskolas un NVO. Padziļinātai izpētei tika izvēlēti 12 TemPl, tā, lai būtu ietverti visi PR, dažāds tēmu loks, dažādas teritoriālās vienības (valstspilsētas, pilsētas, pagasts, ciemi, apkaimes) un dažādi izstrādātāji.

Pārskats par Izvērtējuma rezultātiem ietver TAPIS un citu tīmeklī publicēto, kā arī pašvaldību sagatavoto informāciju Izvērtējuma vajadzībām.

Pārskata attēli sagatavoti:

* 2.nodaļā, izmantojot TAPIS informāciju 2024.gada 1. decembrī;
* 3. nodaļā, izmantojot informāciju, kuru aptaujas ietvaros no 2024.gada 26.novembra līdz 6.decembrim sniedza pašvaldības, plānošanas reģioni, plānošanas uzņēmumi, augstskolas un NVO.

Pārskatu par Izvērtējuma rezultātiem sagatavoja IK “PLĀNOŠANAS EKSPERTI” sadarbībā ar ekspertiem:

Dace Granta, mg. ģeogr.;

Pauls Grants, mģ. telp. attīst. plān.;

Linda Bondareva, bak. ģeogr.

# **1. TemATISKO PlĀNOJUMU izvērtējuma metodika**

TemPl Izvērtējums veikts piecos posmos:

**1. Publiski pieejamās informācijas apkopošana par pārskata periodā izstrādātajiem un uzsāktajiem TemPl**

**2. Koprades dalībnieku aptauja par TemPl izstrādes procesu un risinājumu integrēšanu citos pašvaldības dokumentos**

**3. Padziļināta 12 TemPl analīze, sadarbībā ar attiecīgajām pašvaldībām izveidojot 12 TemPl pases/profilus**

**4. TemPl izstrādes un integrēšanas procesa izvērtēšana SVID analīzes ietvaros**

**5. Pārskata sagatavošana par Izvērtējuma procesu un rezultātiem,**

**ietverot ieteikumus pašvaldībām**

**par tematisko plānojumu izstrādes un izmantošanas procesu**

Detalizēti darba soļi katrā TemPl izvērtējuma posmā, to rezultāti un koprades dalībnieku iesaiste parādīta 1. pielikumā.

Īstenojot koprades procesu:

* internetā, t.sk. TAPIS, tika izgūta informācija par pārskata periodā izstrādātajiem un uzsāktajiem TemPl (3.nodaļa, 2.pielikums);
* veikta rakstiska koprades dalībnieku aptauja par tematisko plānojumu izstrādes un ieviešanas jautājumiem, t.sk. sabiedrības iesaisti un potenciālajiem virzieniem normatīvā regulējuma pilnveidošanai (3. nodaļa, 3., 4. pielikums);
* veikta 12 TemPl padziļināta analīze, sadarbībā ar pašvaldībām sagatavojot 12 TemPl pases/profilus, novērtējot TemPl kvalitāti, stiprās un vājās puses, kā arī identificējot pašvaldību ieteikumus un prakses piemērus, kas darbā ar TemPl iesakāmi citām pašvaldībām (4. nodaļa, 7. pielikums);
* pamatojoties uz aptaujas, padziļinātās TemPl analīzes rezultātiem un kopīgās sanāksmes diskusiju, sagatavots provizorisks TemPl izstrādes un izmantošanas procesa SVID vērtējums ar iespējām, uz kuru pamata prioritāri veicami nākamie soļi TemPl izstrādes procesa pilnveidošanai (5. nodaļa, 8.pielikums), kā arī sagatavota Izvērtējuma 6. nodaļa “Ieteikumi pašvaldībām par TemATISKO PlĀNOJUMU izstrādes un izmantošanas procesu”.

|  |
| --- |
| *Koprades pieeja, Izvērtējuma sagatavošanā iesaistot Templ izstrādē un izmantošanā iesaistītās puses, ir sekmējusi objektīvāku un daudzpusīgāku jau izstrādāto vietējā līmeņa TemPl kvalitātes un lietderības vērtējumu un devusi būtisku ieguldījumu, lai sagatavotu ieteikumus pašvaldībām par TemPl izstādes un izmantošanas procesu, tostarp sabiedrības iesaisti TemPl izstrādē.* |


# **2. Esošā situācija TemATISKO PlĀNOJUMU izstrādē**

TemPl izstrāde Latvijā tika uzsākta pēc Teritorijas attīstības plānošanas likuma pieņemšanas 2011.gadā, attīstot zināšanas un pieredzi, kas bija gūtas līdzšinējos pētījumos teritorijas plānošanas jomā. Pēc Latvijas neatkarības atjaunošanas ar starptautisko programmu finansiālo atbalstu Latvijā tika īstenoti vairāki projekti nolūkā paaugstināt pašvaldību un speciālistu veiktspēju teritorijas plānošanas jomā, par projektu demonstrācijas teritorijām izvēloties Limbažu un Kuldīgas rajonus, kā Elkšņu, Rites un Saukas pagastus. Šo projektu materiāli ir pieejami tikai drukātā formātā pie projektu dalībniekiem. Telpiski pētījumi tika veikti arī, pamatojoties uz ministriju un pašvaldību pasūtījumiem. Taču tikai Rīgas valstspilsētas izveidotajā Stratēģijas Uzraudzības Sistēmā[[2]](#footnote-2) ir pieejama daļa no pētījumiem Rīgas valstpilsētā, piemēram, transporta un pilsētvides jomā[[3]](#footnote-3). Arī informācija par pirmajiem izstrādātajiem TemPl ir nepilnīga un galvenokārt pieejama tikai pašvaldībās, jo TAPIS sistēma centralizētai dokumentu ievietošanai tika izstrādāta tikai 2014.gadā. Vieni no zināmākajiem “agrīnajiem” TemPl ir Grobiņas novada TP ietvaros izstrādātais TemPl “Grobiņas novada Ainavu plāns 2014.-2030.gadam” un Ainavu plāns, kas sagatavots Siguldas novada TP 2012.-2024.gadam ietvaros. 2015.gadā apstiprināts “Stopiņu novada satiksmes infrastruktūras tematiskais plānojums 2015.-2030.gadam”, savukārt 2016.gadā TemPl "Jūrmalas velosatiksmes attīstības koncepcija", Babītes novada “Transporta attīstības tematiskais plānojums”, “Apdzīvojuma struktūras un publisko teritoriju nodrošinājuma tematiskais plānojums” un “Ainavu struktūras tematiskais plānojums”. Aktīva TemPl izstrāde notika Rīgas valstspilsētas pašvaldībā, kurā Rīgas TP vajadzībām 2017.gadā tika apstiprināti 11 TemPl. Kopumā TemPl izstrādes aktivitāte ir nevienmērīga. Ņemot vērā to, pašlaik uzsāktie TemPl tiek gatavoti jauno TP vajadzībām, kas jāapstiprina 2025.gadā, prognozējams, ka 2025.gadā palielināsies arī apstiprināto TemPl skaits.

1. attēls. TAPIS IETVERTO TemPl sadalījums pa apstiprināšanas gadiem.

Saskaņā ar TAPIS informāciju uz 2024.gada 1.decembri TAPIS reģistrēti 103 TemPl (2.pielikums, 4.un 7.attēls). Spēkā esoši ir 72 TemPl[[4]](#footnote-4), izstrādes procesā 31. **Pētāmo TemPl kopā ir iekļauts arī** spēkā esošais TemPl **“Liepājas pilsētas pludmales attīstība”, kas vēl nebija ievietots TAPIS.**

|  |  |  |
| --- | --- | --- |
|  |  |  |
| 2.attēls. Izstrādes procesā un spēkā esošo TemPl skaits. |  | 3.attēls. TemPl izstrāde pašvaldībās. |



4.attēls. Spēkā esošie TemPl.

|  |  |
| --- | --- |
| Spēkā esošie pašvaldību TemPl aptver plašu tēmu loku. Gandrīz puse spēkā esošo TemPl veltīti pilsētas kvartālu plānošanai Rīgas valstspilsētā. Ievērojams TemPl skaits veltīts publiskās ārtelpas un transporta plānošanai, kā arī kompleksai teritorijas attīstīšanai, piemēram, Siguldas pilsētā, Talsu vecpilsētā, Rīgas brīvostā, Dārziņu apkaimē. TemPl tēmu lokā ir arī ainavu, ūdensobjektu un meliorācijas, piekrastes, aizsargjoslu un aprobežojumu, kā arī kultūrvēsturisko teritoriju plānošana (3., 5.attēls). Minētais Templ sadalījums pa tēmām ir indikatīvs, jo vairāki TemPl vienlaikus iekļauj vairākas tēmas. Uzsākto TemPl tēmās (5.attēls) pieaudzis transporta jomai veltīto TemPl īpatsvars.  Plānošanas reģionos lielākais apstiprināto vietējā līmeņa TemPl skaits - 59 ir izstrādāts Rīgas PR. Citos PR ir izstrādāti 4 vai 5 pašvaldību TemPl, savukārt Latgales PR uz 2024.gada 1. decembri ir spēkā tikai viens TemPl Balvu novadā “Balvu muižas apbūves un tai pieguļošo teritoriju apstādījumu un publisko ārtelpu attīstības tematiskais plānojums” (6. attēls).  Analizējot TemPl izstrādi pa pašvaldībām, secināms, ka pašlaik lielākais spēkā esošo TemPl skaits ir Rīgas valstspilsētā - 49 (8.attēls). Vairāki spēkā esoši TemPl ir Mārupes, Valmieras, Ogres, Ādažu, Talsu, Jēkabpils novados, kā arī Jūrmalas un Ventspils valstspilsētās. (8.attēls). Taču jāņem vērā, ka ne visi iepriekšējos gados izstrādātie TemPl ir ievietoti TAPIS. Turklāt dažkārt TAPIS ir ievietots lēmums par TemPl uzsākšanu, taču nav ievietots lēmums par TemPl apstiprināšanu, piemēram, TemPl “Siguldas novada identitātes tematiskais plānojums” gadījumā. | 5. attēls. Spēkā esošo TemPl sadalījums pēc tēmām.    6. attēls. Apstiprināto vietējā līmeņa TemPl skaits plānošanas reģionos. |

****

7.attēls.Uzsākto TemPl tēmas.

Saskaņā ar TAPIS informāciju lielāko spēkā esošo TemPl daļu ir izstrādājušas pašvaldības, piesaistot nozaru ekspertus. Vairākus TemPl pilnībā ir izstrādājuši plānošanas uzņēmumi SIA “Grupa 93”, SIA “Reģionālie projekti”, ”SIA “Metrum”, SIA “Ceļu inženieri” (9.attēls).

|  |  |
| --- | --- |
|  |  |
| 8. attēls. Lielākais spēkā esošo TemPl  skaits pašvaldībās. | 9. attēls. Spēkā esošo TemPl izstrādātāji. |

Vairākos gadījumos vienu TemPl kopīgi izstrādājuši dažādi uzņēmumi, piemēram, TemPl “Siguldas identitāti veidojošs tematiskais plānojums”, “Babītes novada teritorijas aizsargjoslu, aprobežojumu un meliorācijas attīstības tematiskais plānojums”, "Valmieras pilsētas transporta infrastruktūras attīstības koncepcija”.

Lai novērtētu TemPl izstrādātāju kvalifikāciju, kā arī pašvaldības un ārpakalpojumu īpatsvaru konkrētu TemPl izstrādē, nepieciešams papildus pētījums, jo ne pašvaldību, ne plānošanas uzņēmumu izstrādātajos TemPl nav norādīti izstrādātāju vārdi, uzvārdi un kvalifikācija.

|  |
| --- |
| *Saskaņā ar TAPIS un publiski pieejamo informāciju uz 2024.gada 1.decembri:*  *- apstiprināti bija 73 TemPl, izstrādes procesā - 31 TemPl;*  *- aktīvākā TemPl izstrāde ir notikusi Rīgas valstspilsētā un tās tuvumā;*  *- TemPl izstrādes pamatmērķis ir informācijas iegūšana jauno TP izstrādei;*  *- lielāko apstiprināto TemPl daļu ir izstrādājušas pašvaldības, piesaistot ekspertus.* |

# **3. Aptaujas par TemATISKO PlĀNOJUMU izstrādi un ieviešanu**

Lai novērtētu situāciju TemPl izstrādes un ieviešanas jomā, no 2024.gada 26.novembra līdz 6.decembrim tika veikta visu pašvaldību, plānošanas reģionu, kā arī ar teritorijas attīstības plānošanu saistīto plānošanas uzņēmumu (SIA “Grupa 93” , SIA “Metrum”, SIA “Reģionālie projekti”), augstskolu (LBTU, LU, RTU) un profesionālo NVO (LAAA, LAS, LTA) rakstiska aptauja.

Aptaujas veikšanai Google vidē tika izstrādāti divi aptaujas anketu varianti, kuru saites iepriekšminētajiem respondentiem tika nosūtītas ar VARAM vēstuli:

* pirmais aptaujas anketas variants (3.pielikums) tika adresēts pašvaldībām, kurās saskaņā ar TAPIS un interneta informāciju uz 2024. gada 1.decembri bija vismaz viens spēkā esošs vai uzsākts TemPl, plānošanas reģioniem, kā arī iepriekšminētajiem plānošanas uzņēmumiem, augstskolām un NVO;
* otrais aptaujas anketas variants (4.pielikums) tika adresēts pašvaldībām, kurās saskaņā ar TAPIS un interneta informāciju uz 2024. gada 1.decembri nebija neviena spēkā esoša vai uzsākta TemPl.

## **3.1. Pirmā aptaujas varianta rezultāti**

Pirmā aptaujas varianta anketa ar 18 jautājumiem tika adresēta 37 adresātiem: pašvaldībām, kurās saskaņā ar TAPIS un interneta informāciju 2024. gada 1.decembrī bija vismaz viens spēkā esošs vai uzsākts TemPl, plānošanas reģioniem, kā arī iepriekšminētajiem plānošanas uzņēmumiem, augstskolām un NVO. Norādītajā termiņā atbildes iesniedza 28 respondenti, kas ir 75 % no adresātiem. Tomēr jāņem vērā, ka atbilžu skaits uz katru aptaujas jautājumu bija atšķirīgs. Respondentu sniegtās atbildes apkopotas pa jautājumiem.

|  |  |  |
| --- | --- | --- |
| |  | | --- | | 1. Jūsu pieredze TemPl izstrādē un izmantošanā (gadījumu skaits). |   Atbildes liecina, ka Latvijas speciālistu pieredze TemPl izstrādē un ieviešanā ir maza, jo vairāk kā 50 % respondentu nav piedalījušies neviena vai tikai viena TemPl izstrādē un izmantošanā. | 10. attēls. Pieredze TemPl izstrādē un izmantošanā  (gadījumu skaits). |

|  |
| --- |
| 2. Pašvaldības un tās teritoriālās vienības nosaukumu/us, kuru TemPl izstrādē un izmantošanā esat piedalījies. |

Respondenti norādīja, ka ir piedalījušies Cēsu novada, Talsu novada Talsu pilsētas, Balvu novada Balvu pilsētas, Liepājas valstspilsētas, Alūksnes novada Alūksnes pilsētas, Jēkabpils valstspilsētas, Jēkabpils novada, Rīgas valstspilsētas, Jūrmalas valstspilsētas, Tukuma novada, Ludzas novada, Mārupes novada Babītes pagasta, Ropažu novada Stopiņu pagasta, Preiļu novada, Valmieras valstspilsētas, Ādažu novada, Kuldīgas novada, Valmieras novada, Jelgavas valstspilsētas TemPl izstrādē vai ieviešanā.

|  |
| --- |
| 3. Jūsuprāt, galvenie ieguvumi no TemPl izstrādes. |

Visi 26 respondenti pozitīvi vērtēja TemPl pienesumu teritorijas attīstības plānošanā, norādot, ka TemPl sekmē:


* specifisku jautājumu izpēti, kas pēc tam izmantojama citu plānošanas dokumentu izstrādē vai ikdienas darbā, piemēram lēmumu pieņemšanā;
* detalizētu vietu izpēti, jau paredzot konkrētus risinājumus;
* konkrētas jomas vai teritorijas attīstības scenāriju izstādi;
* pamatojumu sagatavošanu citu pašvaldības dokumentu izstrādei, tai skaitā saistošajiem noteikumiem;
* optimālu un loģisku finanšu resursu piesaisti un apguvi;
* sabiedrības līdzdalību un ieinteresēto pušu pārstāvniecību teritorijas attīstības plānošanas procesā;
* situācijas novērtēšanu ar “*skatu no malas*”;
* plānveidīgu virzību uz mērķu sasniegšanu. Izstrādājot TemPl, pašvaldībām ir iespēja precīzāk noteikt atbalstāmās un ierobežojošās darbības, kas palīdzētu sasniegt uzstādītos ilgtermiņa mērķus konkrētās tematiskās jomas ietvaros (piemēram, ainaviski vērtīgo teritoriju saglabāšanai un attīstībai, kas lielā mērā nosaka vietas atpazīstamību un identitāti);
* Elastīgu plānošanu, jo TemPl pašvaldība var izstrādāt pēc saviem ieskatiem un nepieciešamības, apstiprinot ar lēmumu, kas ir nozīmīgs pašvaldībai, bet netiek apstiprināts ar saistošajiem noteikumiem.
* iespēju risināt dažādus jautājumus ārpus normatīvās plānošanas sistēmas.

|  |
| --- |
| 4. Vai, Jūsuprāt, TemPl pašlaik tiek pietiekami integrēti TP, t.sk. zonējumā un TIAN? |

Tehnisku iemeslu dēļ aptaujas atbildes uz šo jautājumu nav pieejamas. 12 padziļināti pētīto TemPl pašvaldību atbildes padziļinātajā analīzē liecina, ka TemPl risinājumi TP ir ietverti astoņos no 12 gadījumiem. Piemēram, Jūrmalas valstspilsēta norāda, ka TemPl risinājumi ir iekļauti Jūrmalas valstspilsētas TP 2016.gada un 2023.gada redakcijās. Mārupes novada TP ir iekļauti arī bijušā Babītes novada TemPl risinājumi. TemPl “Ūdens teritoriju un krastmalu tematiskā plānojuma risinājumi” ir iekļauti Rīgas valstspilsētas TIAN. Liepājas valstpilsēta norāda, ka TemPl risinājumi TP ir iekļauti vispārīgā veidā. Savukārt Balvu, Bauskas novads, Jelgavas valstspilsēta norādīja, ka TemPl risinājumi tiks izmantoti topošajā TP. Līdz ar to secināms, ka pašlaik TemPl integrēšana TP ir nepietiekama, taču situācija ir jāpārvērtē pēc jauno TP apstiprināšanu.

|  |
| --- |
| 5. Vai, Jūsuprāt, TemPl pašlaik tiek pietiekami integrēti LP? |


Gandrīz 50 % respondentu ir atbildējuši, ka nav pieredzes TemPl integrēšanai LP. Savukārt 21% respondentu norāda, ka TemPl integrēšana LP ir pietiekama un tāds pats procents respondentu norāda, ka tā ir nepietiekama. Respondenti uzsver, ka TemPl integrēšana LP ir atkarīga no abu dokumentu mērķiem, detalizācijas, kā arī pašvaldības nosacījumiem attiecībā uz TemPl integrēšanu citos dokumentos.



11. attēls. TemPl integrēšana LP.

|  |
| --- |
| 6. Vai, Jūsuprāt, TemPl pašlaik tiek pietiekami integrēti DP? |

Gandrīz 50% respondentu atbildējuši, ka nav pieredzes TemPl integrēšanā DP. 21% respondentu norāda, ka TemPl integrēšana DP ir pietiekama un tāds pats procents respondentu norāda, ka tā ir nepietiekama. Respondenti uzsver, ka TemPl integrēšana DP ir atkarīga no abu dokumentu mērķiem, detalizācijas, kā arī pašvaldības nosacījumiem attiecībā uz TemPl integrēšanu citos dokumentos. Vienā atbildē minēts, ka DP galvenokārt ir zemes sadales instruments, tāpēc nav nepieciešamības tajā integrēt TemPl risinājumus.



12. attēls. TemPl integrēšana DP.

|  |
| --- |
| 7. Jūsuprāt, pašlaik būtiskākie šķēršļi TemPl informācijas un risinājumu integrēšanai TP, t.sk. zonējumā un TIAN. |

Respondentu atbildēs uzsvērts, ka pieredze TemPl integrēšanā TP pašlaik ir maza. Konkrēti šķēršļi TemPl integrēšanai minēti atbildēs uz 8. un 9. jautājumu.

|  |
| --- |
| 8. Jūsuprāt, pašlaik būtiskākie šķēršļi TemPl informācijas un risinājumu integrēšanai LP. |

Respondentu minētie šķēršļi TemPl informācijas un risinājumu integrēšanai LP:

* TemPl neskaidrais juridiskais statuss, uzsverot to, ka TemPl risinājumi nav saistoši. Daļai pašvaldību un izpildītāju ieguvumi no TemPl pamatā saistās ar informatīva materiāla ieguvi;
* katrs plānojumu veids risina atšķirīgus uzdevumus;
* TemPl tiek izstrādāti par vispārīgāku tēmu nekā nepieciešams LP;
* TemPl un LP ir atšķirīga detalizācija;
* TemPl ilgais izstrādes process un ātra informācijas, t.sk. izmantoto datu aktualitātes zaudēšana;
* konkrētu TemPl izstrādes nosacījumu/vadlīniju trūkums.


|  |
| --- |
| 9. Jūsuprāt, pašlaik būtiskākie šķēršļi TemPl informācijas un risinājumu integrēšanai DP. |

Respondentu sniegtās atbildes lielā mērā korelē ar atbildēm par TemPL integrēšanu LP:

* TemPl un DP risina atšķirīgus uzdevumus;
* detalizācija ir atšķirīga;
* ļoti sarežģīta likumdošana, grūtības piespiest privātīpašniekus kaut ko darīt citādāk, kā viņi vēlas;
* jābūt noteiktam pamatojumam (kā vadlīnijām vai citādi), lai TemPl integrētu DP. Labs piemērs ir “Rīgas ielu tipoloģijas rokasgrāmata”[[5]](#footnote-5);
* TemPl kvalitātes nodrošināšana, ilgs izstrādes process un ātra informācijas, t.sk.izmantoto datu aktualitātes zaudēšana;
* trūkst pieredzes gan TemPl izstrādē, gan tā risinājumu turpmākajā izmantošanā.

|  |
| --- |
| 10. Vai, Jūsuprāt, sabiedrības iesaiste TemPl izstrādē ir pietiekama, ņemot vērā, ka pašlaik sabiedrības iesaistes nodrošināšana tematisko plānojumu izstrādē ir pašvaldības kompetence? |


50% aptaujas dalībnieku novērtē, ka sabiedrības iesaiste TemPl izstrādē ir pietiekoša, taču pati sabiedrība bieži vien ir neaktīva. Tāpēc ir ļoti svarīgi ieinteresēt iedzīvotājus, veicot savlaicīgu informēšanu un izvēloties sabiedrības līdzdalības veidus, kas risinājumu izstrādē un apspriešanā īpaši motivē tādu sabiedrības mērķgrupu iesaisti, kas ir visciešāk saistītas ar TemPl izstrādes mērķiem. Vairāku aptaujāto ieskatā publiskās apspriešanas process TemPl gadījumā ir identisks jebkura teritorijas attīstības plānošanas dokumenta izstrādes un apspriešanas procesam. Šāda atbilde ir vērtējama pozitīvi, taču dažkārt attiecībā uz TemPl ir pieļaujama arī vienkārši sabiedrības informēšana.

****

13. attēls.Sabiedrības iesaiste TemPl izstrādē.

|  |
| --- |
| 11. Vai minimālās prasības sabiedrības iesaistei TemPl izstrādes procesā būtu nepieciešams noteikt valsts līmenī? |

50% respondentu pauž viedokli, ka prasības sabiedrības līdzdalībai ir atkarīgas no konkrētā TemPl mērķa un tās var būt atšķirīgas. Šo respondentu ieskatā minimālās prasības jau ir noteiktas MKN 628 un nav nepieciešams normatīvajā regulējumā noteikt stingrākas prasības sabiedrības iesaistei. Taču ir vēlamas vadlīnijas TemPl izstrādes jomā ar labās prakses piemēriem, tai skaitā par efektīvāku sabiedrības iesaisti TemPl izstrādē.



14. attēls. Minimālo prasību par sabiedrības iesaisti TemPl izstrādes procesā noteikšana valsts līmenī.

|  |
| --- |
| 12. Vai un kādā veidā Jūsu pašvaldībā tiek nodrošināta TemPl uzraudzība? |

56% respondentu norāda, ka trūkst pieredzes TemPl uzraudzībā. 30% respondentu norāda, ka notiek netieša TemPl uzraudzība, vērtējot projektus un dokumentus, kas ir saistīti ar TemPl risinājumu ieviešanu. Tiek izvirzīts arī jautājums par TemPl uzraudzības nepieciešamību. Savukārt Rīgas, Jūrmalas un Jelgavas valstspilsētu pārstāvji norāda, ka minētajās pašvaldībās tiek veikta TemPl uzraudzība, šo uzdevumu deleģējot par attīstības plānošanu kompetentajām struktūrvienībām, piemēram, Jelgavas valstspilsētas iestādes "Centrālā pārvalde" Attīstības un pilsētplānošanas departamentam. Rīgas valstspilsētā TemPl tiek ievietoti Stratēģijas uzraudzības sistēmā [www.sus.lv](http://www.sus.lv), par kurā ievietotajiem dokumentiem regulāri tiek izstrādāti pārskati. Līdzīga pieredze ir arī Jūrmalas valstspilsētā.

|  |
| --- |
| 13. Vai un kādā veidā Jūsu pašvaldībā vai uzņēmumā tiek nodrošināta TemPl uzskaite? |


Pamatojoties uz to, ka pašlaik pašvaldībās, izņemot Rīgas valstspilsētu, TemPl skaits ir neliels, respondenti norāda, ka īpaša TemPl uzskaite veiktsa netiek. Vairāk kā 50% aptaujāto norāda, ka TemPl uzskaiti veiksmīgi nodrošina [www.geolatvija.lv](http://www.geolatvija.lv) un TAPIS, kā arī pašvaldību tīmekļvietnes. Plānošanas uzņēmumi TemPl uzskaiti neveic, taču par tiem sniedz informāciju savās tīmekļvietnēs.

|  |
| --- |
| 14. Vai Teritorijas attīstības plānošanas likumā un Ministru kabineta noteikumos Nr. 628 *“Noteikumi par pašvaldību teritorijas attīstības plānošanas dokumentiem”* ietvertais regulējums nodrošina kvalitatīvu TemPl izstrādi? |

|  |  |  |
| --- | --- | --- |
| 30% respondentu norādījuši, ka nav pieredzes TemPl izstrādē un ieviešanā. 57% respondentu norāda, ka par TemPl kvalitāti primāri atbildīgas ir pašvaldības, kas izstrādā darba uzdevumus un seko līdzi to izpildei. Vienā atbildē uzsvērts, ka kvalitatīvu TemPl izstrādi nodrošina resursu pieejamība: vai nu pašvaldības cilvēkresursi vai finansiālie līdzekļi iepirkumam. |  |  |
| 15. attēls.TemPl kvalitāte saistībā ar spēkā esošo normatīvo regulējumu. |

|  |
| --- |
| 15. Kādos dokumentos jāiekļauj nosacījumi un prasības TemPl izstrādei un ieviešanai? |

Atbildot uz šo jautājumu, 68% respondentu norādījuši, ka nosacījumi un prasības vietēja līmeņa TemPl izstrādei un ieviešanai ir jāiekļauj vadlīnijās ar labās prakses piemēriem. 4 respondenti norādīja, ka nepieciešams vienlaikus precizēt MKN un sagatavot vadlīnijas. Tikai 2 aptaujātie norādīja, ka attiecībā uz TemPl izstrādi un izmantošanu nepieciešams detalizētāks regulējums valsts līmenī, izvirzot arī ideju par atsevišķu TemPl veltītu MKN izstrādi.

****

16. attēls. Dokumenti, kuros jāiekļauj nosacījumi un prasības

TemPl izstrādei un ieviešanai.

|  |
| --- |
| 16. Jūsu ieteikumi konkrētām normām, kas būtu jāietver MKN. |

Mazāk kā puse respondentu norādījuši, ka MKN nav nepieciešami grozījumi. Savukārt gandrīz trešā daļa norādījuši, ka nav viedokļa vai kompetences, lai atbildēti uz šo jautājumu. Par konkrētām MKN normām tika saņemti 5 priekšlikumi no 5 personām:

1. MK Nr.628 būtiski jāpapildina (jādetalizē) punkts par TemPl saturu, nosakot arī sasaisti ar citiem plānošanas dokumentiem, tai skaitā starp Būvniecības likumu un tam saistošiem MKN;
2. MKN jānosaka prasība noteikt TemPl termiņu un turpmāko tā pielietojamību/mērķi (tikai TP izstrādei, pašvaldības Attīstības programmas vai investīciju plāna vajadzībām, transporta plānošanai, veloceļu būvniecībai utt.);
3. MKN jānosaka nepieciešamība precizēt TemPl mērķi, lai ir skaidra atšķirība starp pētījumiem un TemPl;
4. MKN jāprecizē procedūra, nosakot, ka pirms sabiedrības iepazīstināšanas ar TemPl gala redakciju sabiedrībai jādod iespēja iepazīties ar TemPl projektu un izteikt priekšlikumus;
5. precizēt TemPl uzsākšanas un apstiprināšanas veidu.

*Izvērtējuma autoru* ieskatā 5. priekšlikums jau ir nostiprināts regulējumā. Pārējie četri priekšlikumi ir izvērtējami teritorijas plānošanas sistēmas pilnveidošanas ietvaros, jo 1.-3. priekšlikumi ir apvienojami, bet 4. priekšlikums precizē MKN Nr.628 130.punktu, kurā noteikts, ka “pēc TemPl sagatavošanas izstrādes vadītājs nodrošina iespēju sabiedrībai 15 darbdienu laikā iepazīties ar to”.

|  |
| --- |
| Kurzemes PR priekšlikums (citāts no aptaujas atbildes):  *“Skaidri jādefinē reģionāla līmeņa tematisko plānojumu vietu un spēku pašvaldību plānošanas dokumentu hierarhijā. Pašlaik nav saprotams, cik pašvaldībām ir saistošs plānošanas reģiona tematiskais plānojums”*.  Jūrmalas valstspilsētas ierosinājums:  *Pēc Teritorijas attīstības plānošanas likuma definīcijas LP šobrīd ir noteikts arī kā instruments kāda plānošanas uzdevuma risināšanai, tam ir noteikta stinga procedūra un to apstiprina ar saistošajiem noteikumiem. MKN Nr. 628 noteiktais LP saturs ir noteikts pamatā TP detalizēšanai vai grozīšanai. Ja papildinātu MKN Nr. 628, paredzot LP izstrādi kāda plānošanas uzdevuma risināšanai un, piemēram, TP papildināšanai, un šādā gadījumā paredzot, ka LP saturu nosaka izstrādes darba uzdevumā (līdzīgi, kā ir DP 48.punkts), tas atrisinātu problēmu, kad ir nepieciešams izstrādāt plānošanas dokumentu kādas konkrētas problēmas risināšanai un uzreiz jau izdot saistošos noteikumu*s. |

|  |
| --- |
| 17. Jūsu ieteikumi vadlīniju saturam. |

Vadlīniju saturu respondenti aicina veidot, ņemot vērā labās prakses piemērus. Svarīgākie jautājumi vadlīniju saturam minēti respondentu atbilžu citātos:

|  |
| --- |
| * *“Labās prakses apkopojums, taču ar vadlīnijām nebūtu vēlama standartizācijas veicināšana”;* * *“ Analizēt un raksturot esošos piemērus, kuri ir labi un rekomendējami, kāds tiem saturs, kāds šī dokumenta veida pienesums”;* * *“Tematisko plānojumu sasaiste ar pārējiem plānošanas dokumentiem un pašvaldības funkcijām + institūciju iesaiste un atbildība”;* * *“Dažādas vadlīnijas konkrētām jomām”;* * *“Vadlīnijās varētu skaidrot, piem., kas ir ainavu dizaina plāns un kā to izmantot, īstenojot ainavu plānojumu”;* * *“Akcentēt dažādu sabiedrības informēšanas un iesaistes formu izmantošanu TemPl izstrādē, veicinot agrīnu sabiedrības iesaisti, procesa caurspīdīgumu, konkrētu mērķa grupu uzrunāšanu”;* * *“Iekļaut sabiedrības iesaistes principus atkarībā no plānojumā risināmo jautājumu loka, kā arī izvēlēto risinājumu pamatojuma argumentāciju”;* * *“Skaidrot sasaisti starp PR TemPl un pašvaldības plānošanas dokumentiem, to pakārtotību, hierarhiju un to, cik lielā mērā pašvaldībām jāņem vērā reģiona tematiskie plānojumi”;* * *“Vadlīnijām jābūt ar papildus pienesumu, īpaši bāzētām uz piemēriem, to analīzi, nevis normatīvu pārstāstam, kā tas visbiežāk ir pašlaik”.* |

|  |
| --- |
| 18. Citi ierosinājumi TemPl izstrādes un izmantošanas procesa pilnveidošanai. |

Respondentu viedokļi (citāti no aptaujas atbildēm).

|  |
| --- |
| * *“TemPl ir lielisks pašvaldību plānošanas instruments, kas var būtiski atvieglot un strukturēt jēgpilnu valsts telpisko attīstību kopumā”;* * *“Šobrīd esošā normatīvā regulējuma ietvaros TemPl ir veiksmīgs rīks, lai veiktu detalizētu tēmas izpēti un iespēju robežās TemPl piedāvātos risinājumus integrētu ikdienas darbā. Normatīvajā regulējumā iekļaujot papildus nosacījumus un prasības TemPl izstrādei, tā izmantošana ikdienas darbā var kļūt ierobežojoša”;* * *“Mudināt pašvaldības izmantot šo plānošanas instrumentu kā risinājumu pamatojumu plānošanas dokumentos, kas tiek izdoti ar pašvaldības saistošajiem noteikumiem”;* * *“Nepieciešams precizēt un/vai noteikt TemPl vietu plānošanas dokumentu sistēmā kopumā, jo šobrīd tas ir ļoti "peldošs";* * *“Ierosinājums domāt kompleksi, jo eksistē daudzi citi "nestandarta" plānošanas dokumenti. Un tas ir labi, viss nav jāstandartizē”;* * *“Lai arī Teritorijas attīstības plānošanas likuma 32.pantā ir noteikts, ka "Tematiskos plānojumus ievēro, izstrādājot citus teritorijas attīstības plānošanas dokumentus", tomēr reālajā dzīvē tas tā īsti nenotiek un nav arī skaidri definēts. Nav arī manīts, ka kādam no TemPl būtu noteikts "darbības termiņš" (kā tas noteikts likuma 32.pantā). Jo nevar vienu dokumentu tiešā veidā integrēt visos citos, un arī tā risinājumi ar laiku zaudē savu aktualitāti. Iespējams, tas būtu jānosaka konkrēti pašā TemPl, vai vismaz tā apstiprināšanas lēmumā, lai ir skaidra tā turpmākā pielietojamība”;* * *“Izvērtēt normatīvos aktus, kas ietekmē TP un TemPl izstrādi. Tur ir neskaitāmas pretrunas (dabas un vides aizsardzība, transports, apgrūtinājumi, būvniecība)”;* * *“Svarīgi, lai būtu pieejamas dažādu tematisko jomu vadlīnijas, kas ļautu izmantot vienotas pieejas visā Latvijā (piemēram, vēja parku izveides vadlīnijas; ainavisko ceļu noteikšanas un apsaimniekošanas vadlīnijas, ainaviski vērtīgo teritoriju noteikšanas vadlīnijas un rekomendācijas to apsaimniekošanai) utt. Vadlīnijas būtu izstrādājamas darba grupu ietvaros, kurās jāiekļauj gan nozares praktiķi un pētnieki, gan citas iesaistītās puses”;* * *“TemPl var būt arī PR. Ir tēmas, par kurām jēgpilnāk ir izstrādāt TemPl tieši reģionālā līmenī nevis vietējā vai nacionālā. Piemēram, pašlaik pašvaldības saskaras ar situāciju, ka nespēj finansiāli atļauties izstrādāt trīs TemPl, lai gan vēlētos. Viena TemPl izstrāde dažos gadījumos ir tādā pašā izmaksu līmenī kā TP izstrāde. Piemēram, ainavu TemPl noteikti varētu izstrādāt reģionālajā līmenī, ne vietējā”.* |

## **3.2. Otrā aptaujas varianta rezultāti**

Otrā aptaujas varianta anketa ar 10 jautājumiem tika adresēta 20 pašvaldībām, kurās saskaņā ar TAPIS un publiski pieejamo informāciju uz 2024. gada 1.decembri nebija neviena spēkā esoša vai uzsākta TemPl. Norādītajā termiņā atbildes iesniedza 13 pašvaldības – 65 % no adresātiem. Uz aptauju neatsaucās 7 pašvaldības: Dienvidkurzemes, Rēzeknes, Ķekavas, Alūksnes, Madonas, Aizkraukles, Dobeles novadu pašvaldības. Respondentu sniegtās atbildes apkopotas pa jautājumiem.

|  |
| --- |
| 1. Vai Jūsu pašvaldībā esat apsvēruši jautājumu par vietēja līmeņa tematisko plānojumu izstrādi? |

70% respondentu norādījuši, ka pašvaldībā ir apsvērts jautājums par TemPl izstrādi, tomēr dažādu iemeslu dēļ lēmums par TemPl izstrādi netika pieņemts. Divu pašvaldību pārstāvji norāda, ka specifiskas tēmas tiek ietvertas TP, kas pašlaik ir izstrādes procesā. Tikai divu pašvaldību pārstāvji norāda, ka jautājums par TemPl izstrādi nav apspriests.

|  |
| --- |
| 2. Kas, Jūsuprāt, pašlaik ierobežo vietēja līmeņa tematisko plānojumu izstrādi? |

Atbildot uz šo jautājumu, 8 no 12 atbildēm (67 % no respondentiem) norādīja, ka galvenais ierobežojošais faktors ir finansējums:

|  |
| --- |
| * *“Ja tematiskais plānojums saistīts ar kādas teritorijas detalizētāku teritorijas attīstības koncepcijas izstrādi, tad, pēc veiktās cenu aptaujas, aptuvenās izmaksas ir ap 80 000 EUR ar PVN”;* * “*Visi resursi pašlaik tiek novirzīti teritorijas plānojuma izstrādei un būtisks ir jautājums par finanšu līdzekļu izmantošanas lietderība nesaistoša dokumenta izstrādei, jo par šāda dokumenta nepieciešamību politiskajā līmenī ir dažādā izpratne”;* * *“Izstrādājot šāda veida TemPl pašvaldības lēmējvarai/izpildvarai ir jāsaprot, ka turpmākā attīstība, tostarp investīciju plānošana/īstenošana, būtu veicama balstoties uz šo dokumentu, t.i. būtu krasi jāmaina esošā pieeja teritorijas attīstībai un attīstības īstenošanai kā tādai” .* * *“Jo vairāk dažāda līmeņa un satura dokumentu, jo grūtāk izprast, savstarpēji saskaņot un ievērot katru nākamo dokumentu”.* * *“Dažādu projektu ietvaros ir izstrādātas stratēģijas, plāni, koncepcijas, kuru mērķis ir risināt specifiskus jautājumus, kas saistīti ar atsevišķu nozaru un objektu attīstību”.* |

5 respondenti (42% no respondentiem) norādīja uz darbinieku, t.sk. kartogrāfu un nozaru speciālistu trūkumu pašvaldībās.

|  |
| --- |
| 3. Kādi faktori veicinātu tematisko plānojumu izstrādi Jūsu pašvaldībā? |

Gandrīz 50% no respondentiem norādīja, ka TemPl izstrādei nepieciešams papildus finansējums, t.sk. VARAM līdzfinansējums. Tas liecina, ka respondenti neizprot TAPL 13.pantu, kurā noteikts, ka teritorijas attīstības plānošanas dokumenti, tai skaitā arī Templ jāfinansē no pašvaldību budžeta. Kā svarīgi faktori TemPl izstrādes veicināšanai minēti arī:

* pašvaldība darbinieki, to kapacitātes stiprināšana;
* nepārprotams normatīvais regulējums TemPl jomā;
* skaidri nosacījumi un vienāda sapratne no valsts institūcijām un uzraugošajām iestādēm, kāda informācija ir jāiekļauj tematiskajā plānojumā;
* vēlme pamatoti plānot teritorijas attīstību un vajadzība risināt specifiskus jautājumus, kas saistīti ar atsevišķu nozaru attīstību;
* sabiedrības gatavība pieņemt TemPl kā vadlīnijas darbībām arī savos īpašumos.

|  |
| --- |
| 4. Vai vietēja līmeņa TemPl izstrādē ir jāiesaista sabiedrība? |

69% respondenti ir atbildējuši, ka TemPl izstrādē ir jāiesaista sabiedrība. Pārējie respondenti norāda, ka sabiedrības iesaiste ir atkarīga no TemPl tēmas.

|  |
| --- |
| Citāts no aptaujas atbildes:  *“Ja tematiskais plānojums ir par, piem., teritorijas attīstības koncepcijas izstrādi, tad sabiedrības iesaiste, piem., aptaujas, darba grupu veidā, būtu nepieciešama, jo tieši vietējā kopiena būs tā, kas šajā vietā dzīvos, to izmantos utt. Savukārt, ja tematiskais plānojums būtu piem., par apstādījumu koncepcijas izstrādi, tad svarīgākais tomēr būtu eksperta - ainavu arhitekta/dārznieka vērtējums, ieteikumi, nevis sabiedrības”.* |

|  |
| --- |
| 5. Kādi, Jūsuprāt, būtu labākie sabiedrības iesaistes veidi TemPl izstrādes procesā? |

Atbildēs minēti dažādi sabiedrības iesaistes veidi: aptaujas (3 atbildes), forumi, iedzīvotāju padome, problēmjautājumu iesniegšana, uzsākot TemPl izstrādi, vizualizācijas mājas lapā un publiski pieejamās vietās, sociālie tīkli, tikšanās ar iedzīvotājiem. Komentāros ir uzsvērta iedzīvotāju informēšana par to, kā TemPl izstrāde un viņu iesaiste TemPl izstrādē atvieglotu problēmjautājumu risināšanu. Kā efektīvs sabiedrības iesaistes veids ir minētas klātienes darba grupas. Tomēr to īstenošana ir sarežģīta, jo nepieciešams salāgot pašvaldības darbinieku, ekspertu un iedzīvotāju iespējas piedalīties šādās grupās.

|  |
| --- |
| Citāts no aptaujas atbildes:  “*Katram sabiedrības iesaistes veidam ir sava potenciālā "auditorija”. Viss ir atkarīgs no plānojamās vietas, tēmas un sabiedrības ieinteresētības kopumā. Lai komunicētu ar sabiedrību un pie tam vēl rezultatīvi, teritorijas attīstības plānotājam jābūt īpaši sagatavotam (psiholoģiska noturība un speciālās komunikācijas tehnikas)”.* |

|  |
| --- |
| 6. Vai Teritorijas attīstības plānošanas likumā un Ministru kabineta noteikumos Nr. 628 “*Noteikumi par pašvaldību teritorijas attīstības plānošanas dokumentiem”* ietvertais regulējums nodrošina kvalitatīvu vietējā līmeņa tematisko plānojumu izstrādi? |

Divi respondenti norādījuši, ka “Nav viedokļa”, taču 76% no respondentiem ir atbildējuši, ka spēkā esošais normatīvais regulējums nodrošina kvalitatīvu TemPl izstrādi. Savukārt 1 respondents norādījis, ka pašreizējais normatīvais regulējums to nenodrošina.

|  |
| --- |
| Citāts no aptaujas atbildes:  “*Valsts līmenī jāizstrādā vienoti dokumenti. Tematisko plānu izstrāde nenodrošina finansējuma piesaisti. Daudzu tematisko plānu izstrāde un uzraudzība nesamazina, bet tieši otrādi noslogo pašvaldības darbinieku kapacitāti un gala rezultātā dokuments ir nekvalitatīvs un nav pielietojams.”* |

|  |
| --- |
| 7. Kādos dokumentos jānostiprina detalizētākā vietēja līmeņa tematisko plānojumu izstrādes un ieviešanas, t.sk. uzraudzības procedūra (norādīt a, b vai c)?   * 1. Jānostiprina MK noteikumos   2. Jāraksturo vadlīnijās par vietēja līmeņa tematisko plānojumu izstrādi un ieviešanu   3. cits variants |

|  |  |
| --- | --- |
| Vairāk kā puse (54%) respondentu uzskata, ka detalizētāka TemPl izstrādes un ieviešanas procedūra jāraksturo vadlīnijās. Trijās atbildēs norādīts, ka nepieciešami precizējumi MKN un vadlīnijas. Savukārt 2 respondenti norādījuši, ka detalizēta procedūra jānosaka MKN. |  |
| 17. attēls. Dokumenti, kuros jānostiprina detalizētāka TemPl izstrādes un ieviešanas procedūra. |
| 8. Jūsu ieteikumi konkrētām normām par vietēja līmeņa tematisko plānojumu izstrādi un ieviešanu, kas būtu jāietver MKN. | | |

Atbildējuši tikai 3 respondenti. Divu aptaujāto ieskatā būtiski:

* brīva TemPl izstrādes un īstenošanas kārtība ir TemPl vislielākais bonuss, kas padara to par potenciāli vissaprotamāko dokumentu sabiedrībai, viselastīgāko. Tas ir dokuments, kam ir vislielākais potenciāls (konkrētu TP tēmu gadījumā - piem., X ciema attīstības plāns, plānojums vietējās koka arhitektūras aizsardzībai u.c.) būt īstenojamam sabiedrības paškontroles režīmā (ja sabiedrība/mērķgrupa saprot tā nozīmīgumu);
* jebkuram TemPl jādefinē skaidrs mērķis, sasaiste ar citiem plānošanas dokumentiem, plānotie ieguvumi (vēlams skaitliskā izteiksmē) un pašvaldības apņemšanās un spēja realizēt kaut daļu no ieplānotā.

Savukārt trešajā atbildē doti apsvērumi par jauna veida dokumenta “tematiskais lokālplānojums” ieviešanu TAPL un MKN Nr. 628 grozījumiem.

|  |
| --- |
| 9. Jūsu ieteikumi vadlīniju saturam par vietēja līmeņa tematisko plānojumu izstrādi un ieviešanu: |

Iesniegtas 5 atbildes, kurās sniegti ieteikumi vadlīniju saturam:

* skaidri un konkrēti raksturot TemPl izstrādes procedūru, ar praktiskiem piemēriem;
* precizēt informāciju par TemPl saturu;
* skaidrot TemPl sasaisti ar pārējiem plānošanas dokumentiem un pašvaldības funkcijām;
* ietvert informāciju par institūciju iesaisti un atbildību;
* apkopot labās prakses piemērus, norādot TemPl veiksmīgu iekļaušanu citos plānošanas dokumentos saistošu prasību formā;

|  |
| --- |
| 10. Citi ierosinājumi vietēja līmeņa TemPl izstrādes un izmantošanas procesa pilnveidošanai: |

Iesniegti 2 ierosinājumi.

|  |
| --- |
| Citāti no aptaujas atbildēm:  *“Noteikt skaidru tematiskā plānojuma statusu citu plānošanas dokumentu hierarhijā, tā “juridisko statusu".*  *“Vienota plānošanas dokumentu izstrādes un nepieciešamības stratēģija, kas samazina administratīvo slogu”.* |

## **3.3. Aptauju kopsavilkums**

Integrējot respondentu atbildes abos aptaujas variantos, ir secināms, ka:

* respondentu ieskatā TemPl ir nozīmīgs teritorijas attīstības plānošanas dokuments, tomēr, lai uzsāktu Templ izstrādi, dažkārt trūkst pārliecības par pašvaldību un iedzīvotāju ieguvumiem no Templ izstrādes, it īpaši saspringtas finansiālās situācijas laikā. *Izvērtējuma autoru* ieskatā ļoti svarīgi TemPl darba uzdevumā un komunikācijā ar sabiedrību uzsvērt TemPl mērķi un uzdevumus kontekstā ar pašvaldības un sabiedrības ieguvumiem. Labs piemērs ir Liepājas valstspilsētas Templ “Liepājas pilsētas pludmales attīstība”, kura tēma un mērķis sabiedrībai ir labi uztverams un vajadzīgs;
* TemPl kvalitātes nodrošināšanā primāra loma ir pašvaldībām, kas gatavo darba uzdevumus TemPl izstrādei un seko tā izpildei. Tomēr pašlaik nepietiekama ir TemPl uzraudzība un novērtēšana, ieverot regulāru sabiedrības informēšanu par TemPl īstenošanu;
* respondentu pieredze TemPl izstrādē ir neliela, jo vairāk kā 50% 1. aptaujas varianta respondentu nav piedalījušies neviena vai tikai viena TemPl izstrādē un izmantošanā. Tiem pievienojot arī 12 personas no 2.aptaujas varianta pašvaldībām, kurās nav neviena TemPl, darbinieku īpatsvars ar mazu pieredzi TemPl izstrādē un izmantošanā, palielinās. Turklāt pašvaldībās trūkst nozaru ekspertu un kartogrāfu. Lai pilnveidotu pašvaldību un TemPl izstrādātāju pieredzi, teritorijas attīstības plānošanas sistēmas pilnveidošanas ietvaros nepieciešams plānot attiecīgus pasākumus – vadlīniju sagatavošanu, informatīvus un izglītojošus pasākumus;
* Pašvaldību ieskata TemPl risinājumu integrēšana TP, LP un DP ir sarežģīta, jo TemPl risinājumi nav saistoši un katram dokumentu veidam ir atšķirīgi izstrādes mērķi, uzdevumi, detalizācija un mērogi. Līdz ar to viennozīmīga TemPl risinājumu integrēšana ir iespējama gadījumos, kad TemPl risinājumi ir izstrādāti ar detalizācijas pakāpi līdz kadastra robežām. Savukārt attiecībā uz gadījumiem, kad mērogi ir atšķirīgi, ir nepieciešami ieteikumi par nosacījumiem, kas jāievēro, lai TemPl risinājumus integrētu TP, LP un DP;
* TemPl uzraudzība un novērtēšana notiek dažādos veidos, pārsvarā vērtējot TemPl ietverto rīcību un pasākumu īstenošanu. Tikai nelielam TemPl skaitam ir noteikti uzraudzības rādītāji un regulāri tiek gatavoti pārskati par TemPl īstenošanu. Līdz ar to sabiedrības informēšana par TemPl īstenošanu ir neregulāra vai izpaliek vispār, kas var radīt pamatotu sabiedrības skepsi un neuzticību saistībā ar citu TemPl izstrādi. Lai uzlabotu TemPl uzraudzību un novērtēšanu, *Izvērtējuma autori* iesaka teritorijas attīstības plānošanas pilnveidošanas ietvaros izvērtēt normatīvā regulējuma papildināšanu ar punktu par TemPl novērtēšanas indikatoru un novērtēšanas kārtības noteikšanu;
* būtisks jautājums TemPl izstrādē ir sabiedrības iesaiste, tās līdzdalības efektīvākie veidi un formas, kas katrai pašvaldībai ir jādefinē jau uzsākot TemPl izstrādi, ņemot vērā konkrētā TemPl mērķi, tā izstrādē iesaistītās puses un pašvaldības iespējas;
* pašvaldību ieskatā būtisks šķērslis TemPl izstrādei ir pašvaldību ierobežotais budžets, jo ārpakalpojuma izmaksas TemPl izstrādei ir ļoti lielas un tuvojas TP izmaksām. Līdz ar to pašvaldības norāda, ka TemPl izstrādei nepieciešams papildus finansējums, t.sk. VARAM līdzfinansējums. Šādas atbildes liecina, ka daļa respondentu TemPl neattiecina uz TAPL 13.pantu, kurā noteikts, ka teritorijas attīstības plānošanas dokumenti jāfinansē no pašvaldību budžeta. *Izvērtējuma autori* rosina papildus finansējuma iegūšanu sasaistīt ar dalību starptautisko programmu projektos sadarbībā ar citām pašvaldībām, plānošanas reģioniem un VARAM, kā to veiksmīgi ir izdarījuši Bauskas, Cēsu, Valmieras novadi un Rīgas valstspilsēta, piedaloties gan Latvijas-Lietuvas, gan LIFE programmu projektos;
* vietne [www.geolatvija.lv](http://www.geolatvija.lv) un TAPIS veiksmīgi pilda TemPl uzskaites un publiskošanas funkcijas, taču tās sniegtos pakalpojumus vēlams papildus skaidrot un popularizēt gan darbā ar valsts institūcijām, gan darbā ar sabiedrību;
* piemērotākais veids TemPl izstrādes un ieviešanas procedūras detalizētai skaidrošanai būtu uz labās prakses piemēriem balstītas vadlīnijas. Sākotnēji vēlams sagatavot vispārīgas vadlīnijas ar TemPl izstrādes un ieviešanas procesa aprakstu, kurā iekļauti punkti par TemPl mērķa un ieguvumu noteikšanu pašvaldībai un sabiedrībai, sasaisti ar reģionāla un valsts līmeņa dokumentiem, sadarbību ar valsts institūcijām, kaimiņpašvaldībām, sabiedrības iesaisti, kā arī TemPl novērtēšanu un uzraudzību. Vienlaikus vēlams uzsākt darbu pie tematiskām vadlīnijām par pašvaldībām aktuālām tēmām, kas balstās uz jau apstiprināto TemPl pieredzi.
* Turpinot teritorijas attīstības plānošanas sistēmas pilnveidošanu, vēlami arī precizējumi normatīvajā regulējumā par TemPl darbības laiku, struktūru, uzraudzību un novērtēšanu.

|  |
| --- |
| *Veiktā aptauja deva sākotnējo priekšstatu par pašvaldību, PR, plānošanas uzņēmumu, augstskolu, profesionālo organizāciju ieinteresētību TemPl izstrādes un izmantošanas jautājumos. Pašvaldību atsaucība, it īpaši padziļinātās analīzes TemPl grupā, vērtējama kā laba, savukārt no pieciem PR kopradē aktīvi iesaistījās tikai Kurzemes PR, no 3 augstskolām - tikai LU. Profesionālās NVO pārstāvēja LTA un LAAA, bet plānošanas uzņēmumus - SIA “Reģionālie projekti” un SIA “Grupa93”. Šāds koprades dalībnieku spektrs noteica arī atbilžu polaritāti. Kopumā TemPl kā teritorijas attīstības plānošanas instruments tika vērtēts pozitīvi, taču respondenti norādīja uz vairākiem problēmjautājumiem, kas kavē TemPl izstrādi (problēmjautājumi detālāk raksturoti Izvērtējuma 5. nodaļā).* |

# **4. TemATISKO PlĀNOJUMU padziļinātĀ analīze**

Saskaņā ar pētījuma iepirkuma darba uzdevumu 12 TemPl tika veikta padziļināta analīze. Padziļināti analizēto TemPl kopa izveidota sadarbībā ar VARAM, ievērojot šādus kritērijus:

* padziļināti analizējamo TemPl kopā tiek iekļauti tikai uz 2024. gada 1.decembri spēkā esošie TemPl;
* padziļināti analizējamo TemPl kopā pārstāvēti visi 5 plānošanas reģioni;
* katrā PR, izņemot Latgales PR, pārstāvēta valsts pilsēta un novads, iekļaujot dažādas pašvaldību teritoriālas vienības, piem., ciemus, apkaimes;
* Rīgu pārstāv 2 TemPl ar dažādiem izstrādes mērķiem un detalizāciju;
* padziļināti analizējamo TemPl kopā pārstāvēti dažādi izstrādātāji: pašvaldības, uzņēmumi, augstskolas;
* padziļināti analizējamo TemPl kopā pārstāvēti TemPl ar dažādiem izstrādes mērķiem, tēmām.



18.attēls. Pašvaldības, kurās izstrādāti padziļināti analizējamie TemPl.

1. tabula. Padziļināti analizējamo TemPl kopa.

|  |  |  |  |  |
| --- | --- | --- | --- | --- |
| **N. p. k** | **Plānošanas reģions, pašvaldība** | **TemPl nosaukums** | **TemPl izstrādātājs, spēkā stāšanās gads** | **TemPl pieejams** |
| **Kurzemes plānošanas reģions** | | | | |
|  | Liepājas valsts pilsēta | **Liepājas pilsētas pludmales attīstība** | SIA “ CORE projekts”, 2016.  *(TemPl nav ievietots TAPIS)* | <https://faili.liepaja.lv/pludmales_planojums_paskaidrojuma_raksts.pdf> |
|  | Talsu novads | Talsu pakalnu loka dzīvināšanas plāns 2019.-2025.gadam | SIA “Smilšu pilis”, 2019. | <https://geolatvija.lv/geo/tapis#document_12213> |
| **Latgales plānošanas reģions** | | | | |
|  | Balvu novads | Balvu muižas apbūves un tai pieguļošo teritoriju apstādījumu un publisko ārtelpu attīstības tematiskais plānojums | SIA „Veido vidi”, 2023. | <https://geolatvija.lv/geo/tapis#document_27697> |
| **Rīgas plānošanas reģions** | | | | |
|  | Rīgas valsts pilsēta | Ūdens teritoriju un krastmalu tematiskais plānojums | Pašvaldība, 2017. | <https://geolatvija.lv/geo/tapis#document_10034> |
|  | Rīgas valsts pilsēta | Dārziņu apkaimes publiskās infrastruktūras attīstības tematiskais plānojums | SIA” Metrum”, 2017. | <https://geolatvija.lv/geo/tapis#document_8491> |
|  | Jūrmalas valsts pilsēta | Jūrmalas meliorācijas un lietus ūdens kanalizācijas sistēmu attīstības plāns | Pašvaldība, 2024. | <https://geolatvija.lv/geo/tapis#document_24118> |
|  | Siguldas novads | Siguldas identitāti veidojošs tematiskais plānojums | SIA "MARK arhitekti", SIA "landshape", SIA "Grupa 93", SIA "IE.LA inženieri",  *(TAPIS nav norādīts spēkā stāšanās gads)* | <https://geolatvija.lv/geo/tapis#document_9093> |
|  | Mārupes novads | Babītes novada teritorijas aizsargjoslu, aprobežojumu un meliorācijas attīstības tematiskais plānojums | SIA “REĢIONĀLIE PROJEKTI”; VSIA “MELIORPROJEKTS”, 2017. | <https://geolatvija.lv/geo/tapis#document_7446> |
| **Vidzemes plānošanas reģions** | | | | |
|  | Valmieras valsts pilsēta | Valmieras pilsētas transporta infrastruktūras attīstības koncepcija | SIA "Reģionālie Projekti";  SIA "E. Daniševska birojs", 2019. | <https://geolatvija.lv/geo/tapis#document_15371> |
|  | Ogres novads | Ikšķiles pilsētas un ciemu apstādījumu koncepcija | LLA /LBTU , 2019. | <https://geolatvija.lv/geo/tapis#document_14061> |
| **Zemgales plānošanas reģions** | | | | |
|  | Jelgavas valsts pilsēta | Publisko ūdeņu teritoriju izmantošana Jelgavas pilsētas administratīvajās robežās | Pašvaldība, 2019. | <https://geolatvija.lv/geo/tapis#document_16263> |
|  | Bauskas novads | Bauskas pilsētas upju ainavas un zaļās infrastruktūras tematiskais plānojums | SIA "BM- projekts", 2020. | <https://geolatvija.lv/geo/tapis#document_17177> |

Padziļinātā TemPl analīze veikta divos posmos:

**1.posms.**

**12 TemPl pases/profilu sagatavošana**

**2.posms.**

**12 TemPl stipro, vājo pušu novērtēšana,**

**labās prakses piemēru identificēšana**

Pirmajā analīzes posmā laikā no 2024.gada 1.novembra līdz 13.decembrim katram no 12 TemPl sadarbībā ar pašvaldības pārstāvjiem tika sagatavota pase/profils (pases/profila veidlapa 5.pielikumā). Pases/profila Informatīvajā sadaļā iekļauta informācija par TemPl telpisko tvērumu, publisku pieejamību, pašvaldības lēmumiem, izstrādes mērķi, saturisko tvērumu, detalizācijas pakāpi un TemPl izstrādātājiem. Savukārt pases/profila otrajā daļā ietverts TemPl kvalitātes vērtējums. Tā kā TemPl kvalitāte normatīvajā regulējumā nav definēta, Izvērtējuma ietvaros TemPl kvalitāte tiek interpretēta kā deviņu kvalitātes kritēriju kopums, kur K1-K8 kritēriju vērtēšanai ir izvirzītas 4 pazīmes ar pazīmei atbilstošu punktu skaitu no 0,0-3,0 punktiem, bet K9 kritērija vērtēšanai punktu skaits netika ierobežots - katra pašvaldība “Lietderības” kritēriju, norādot pamatojumu, varēja vērtēt brīvā amplitūdā (6. pielikums). Kvalitātes kritēriju vērtējumu katram TemPl, ņemot vērā kritēriju vērtēšanas pazīmes un attiecīgo punktu skaitu, veica attiecīgās pašvaldības pārstāvji. TemPl vērtējumi padziļinātajā analīzē ietvertajos kvalitātes kritērijos ir atšķirīgi:

* **Kvalitātes kritērija K1 “Sadarbība ar TemPl izstrādātājiem”** vidējais vērtējums ir 2,4 punkti. Augstākais vērtējums 3,0 punkti piešķirts četros gadījumos: Bauskas novada TemPl “Bauskas pilsētas upju ainavas un zaļās infrastruktūras tematiskais plānojums” (izstrādātājs SIA “BM-projekts”), Liepājas valstspilsētas TemPl **“Liepājas pilsētas pludmales attīstība” (izstrādātājs SIA “CORE projekts),** Siguldas novada TemPl “Siguldas identitāti veidojošs tematiskais plānojums” (izstrādātāji “MARK arhitekti”, SIA “ Landshape”, SIA”Grupa93”, SIA “ IE.LA inženieri”),Talsu novada TemPl “Talsu pakalnu loka dzīvināšanas plāns 2019.-2025.gadam” (SIA “Smilšu pilis”). Minēto pašvaldību pārstāvji norāda, ka TemPl izstrādātāji aktīvi piedalījās sabiedrības iesaistes pasākumos, t.sk. konsultācijās. Turklāt Liepājas valstspilsētas un Siguldas novada TemPl izstrādātāji ir uzstājušies ar prezentācijām arī nacionāla mēroga pasākumos. Piecos gadījumos K1 kritērijs vērtēts ar diviem punktiem, līdz ar to secināms, ka kopumā sadarbība ar izstrādātājiem vērtēta kā laba.
* **Kvalitātes kritērijs K2 “TemPl vizuālā kvalitāte”** pašvaldībās vērtēts salīdzinoši līdzīgi - vidējais šajā kritērijā piešķirto punktu skaits ir 2,9. Vizuālā kvalitāte ar 3,0 punktiem vērtēta 11 gadījumos. Tikai Valmieras valstspilsētas TemPl vizuālā kvalitāte vērtēta ar 2,0 punktiem. Līdz ar to secināms, ka pašvaldības ir apmierinātas gan ar izstrādāto TemPl teksta, gan kartogrāfiskā, gan ilustratīvā materiāla kvalitāti.
* **Kvalitātes kritērija K3 “Sabiedrības iesaiste”** vērtējumivariē no 1,0-3,0 punktiem.Vidējais šajā kritērijā piešķirto punktu skaits ir 2,2 punkti. Astoņos gadījumos K3 kritērijs ir vērtēts ar 3,0 punktiem, tādējādi apliecinot, ka ir notikuši 3 un vairāk sabiedrības iesaistes pasākumi, to skaitā aptaujas, tikšanās ar dažādām sabiedrības mērķgrupām, TemPl ideju popularizēšana dažādos publiskos pasākumos, kopīga teritorijas izpēte, LBTU studentu iesaiste, iedzīvotāju, uzņēmēju forumi, izveidota digitāla platforma viedokļu apmaiņai, kā arī nodrukātas infografikas un bukleti. Zemākais vērtējums 1,0 punkts piešķirts Mārupes novada TemPl “Babītes novada teritorijas aizsargjoslu, aprobežojumu un meliorācijas attīstības tematiskais plānojums”, Ogres novada TemPl “Ikšķiles pilsētas un ciemu apstādījumu koncepcija”, Valmieras valstspilsētas TemPl , “Valmieras pilsētas transporta infrastruktūras attīstības koncepcija”, jo ir īstenots tikai viens sabiedrības iesaistes pasākums - sanāksme publiskās apspriešanas ietvaros.
* **Kvalitātes kritērijs K4 “TemPl sasaiste ar pašvaldības TP”** vērtējumi variē no 0,0-3,0 punktiem. Vidējais šajā kritērijā piešķirto punktu skaits ir 2,0 punkti. 3,0 punkti ir piešķirti Ogres, Siguldas novadu Templ un abiem Rīgas valstpilsētas TemPl, norādot, ka TemPl risinājumi nostiprināti TIAN. 2,0 punkti ir piešķirti Jelgavas, Jūrmalas, Liepājas valstspilsētu un Mārupes novada TemPl, norādot, ka TP ietverts konkrēts TemPl risinājums. Bauskas un Talsu novadi norādījuši, ka TP ir ņemti vērā vispārīgi TemPl risinājumi. Savukārt Balvu un Valmieras novadi TemPl pašreizējo sasaisti ar TP vērtējuši ar 0,0 punktiem, taču vienlaikus uzsvēruši, ka TemPl risinājumus paredzēts izmantot topošajos TP;
* **Kvalitātes kritērijs K5 “TemPl sasaiste ar LP”** vērtēts salīdzinoši zemu – vidēji ar 0,9 punktiem**.** Ogres un Siguldas novadi sasaistei ar LP piešķīruši 3,0 punktus, Rīgas valstpilsēta par TemPl “Ūdens teritoriju un krastmalu tematiskais plānojums” 2,5 punktus, Jūrmalas valstspilsēta un Liepājas valstspilsēta 2,0 punktus, Mārupes novads 0,5 punktus. Septiņos gadījumos TemPl sasaiste ar LP vērtēta ar 0,0 punktiem, norādot, ka TemPl teritorijā nav izstrādātu LP.
* **Kvalitātes kritērijs K6 “TemPl sasaiste ar DP”** vērtēts līdzīgi, kā TemPl sasaiste ar LP. Vidējais šajā kritērijā piešķirto punktu skaits ir 0,9 punkti. 3,0 punktus par TemPl sasaisti ar DP ir piešķīris Ogres novads, 2,5 punktus - Rīgas valstpilsēta par “Ūdens teritoriju un krastmalu tematiskā plānojuma sasaisti ar DP, divus punktus Jūrmalas valstpilsēta un Siguldas novads. Lielākā daļa pašvaldību norāda, ka sasaistes ar DP nav, jo TemPl teritorijā nav izstrādātu DP.
* **Kvalitātes kritērijs K7 “TemPl sasaiste ar citiem pašvaldības dokumentiem”** irnovērtēts augstāk kā TemPl sasaiste ar LP un DP - vidēji ar 1,7 punktiem**.** Piešķirot 3,0 punktus, Valmieras novads un Rīgas valstspilsēta par TemPl “Dārziņu apkaimes publiskās infrastruktūras tematiskais plānojums” norādījušas, ka TemPl informācija, risinājumi tiek ņemti vērā 3 un vairāk pašvaldības dokumentos. Valmieras novadā TemPl risinājumi tiek iekļauti topošajā Valmieras valstspilsētas zaļās infrastruktūras plānojumā, novada ciemu transporta infrastruktūras attīstības plānos, kā arī nosacījumos un tehniskajos noteikumos transporta infrastruktūras izbūvei vai pilnveidošanai. Savukārt Rīgas valstspilsētas Dārziņu TemPl risinājumi ir ietverti Rīgas AP Rīcības un Investīciju plānos 2024.-2026.gadam un “Apkaimju centru attīstības plānā 2024.-2026.gadam”. Četras pārējās pašvaldības ir norādījušas, ka TemPl atziņas ir iekļautas pašvaldību IAS, savukārt risinājumu īstenošana - pašvaldību AP, kā arī to Rīcības un Investīciju plānos.
* **Kvalitātes kritērija K8 “TemPl uzraudzība”** vērtējumi liecina, ka TemPl uzraudzība tiek īstenota salīdzinoši vāji – vidējais vērtējums šajā kvalitātes kritērijā ir 1,2 punkti. Ar 3,0 punktiem uzraudzība vērtēta tikai Jūrmalas valstspilsētā un Talsu novadā, kur sākotnēji tika sagatavoti 2 TemPl novērtējuma ziņojumi, taču pašlaik uzraudzība notiek Talsu novada AP ietvaros. Pārējās pašvaldības norāda, ka TemPl novērtēšanas sistēma un indikatori pašlaik nav definēti, tāpēc TemPl novērtēšanas notiek, vērtējot TemPl ietverto projektu un pasākumu īstenošanu pašvaldību un struktūrvienību gada pārskatu ietvaros.
* **Kvalitātes kritērijā K9 “TemPl lietderība”** kritērijā piešķirto punktu skaits variē no 1,0-8,0 punktiem (vidējais punktu skaits ir 4,8). Ar 8,0 lietderības punktiem vērtēts Rīgas valstspilsētas TemPl “Ūdens teritoriju un krastmalu tematiskais plānojums”, ar 7,0 punktiem - “Siguldas identitātes tematiskais plānojums”, “Valmieras pilsētas transporta infrastruktūras attīstības koncepcija” un “Dārziņu apkaimes publiskās infrastruktūras attīstības tematiskais plānojums”. Šajā kritērijā visbiežāk piešķirti punkti par TemPl izstrādes procesa pienesumu pašvaldības darbinieku kapacitātes paaugstināšanā, sadarbības uzlabošanu ar valsts institūcijām un nozaru ekspertiem, kā arī sabiedrības iesaistes uzlabošanu, piem., organizējot metu konkursus un kopīgus vietu apsekojumus. Siguldas novada pašvaldība norāda, ka līdz ar TemPl izstrādi ir paaugstinājies pašvaldības prestižs valsts līmenī un profesionālajās organizācijās, jo TemPl ir vairākkārt prezentēts valsts mēroga pasākumos un sniegtas konsultācijas citām pašvaldībām.

Otrajā TemPl analīzes posmā no 2024.gada 16.decembra līdz 2025.gada 15.janvārim katram TemPl sadarbībā ar pašvaldībām tika identificētas tā stiprās un vājās puses, kas konkrēto TemPl īpaši izceļ 12 padziļināto TemPl kopā. Vienlaikus pašvaldības dalījās ar savu pieredzi un ieteikumiem, kurus lietderīgi popularizēt citiem TemPl izstrādātājiem. Visu padziļināti analizēto TemPl stipro un vājo pušu apkopojums, kā arī pašvaldību pieredze un ieteikumi ietverti 7. pielikumā. Izlases veidā daļa no pašvaldību ieteikumiem tika iekļauti 6. nodaļā.

|  |
| --- |
| *12 TemPl padziļinātās analīzes rezultāti liecina, ka TemPl vizuālā kvalitātē, sadarbība ar izstrādātājiem un sabiedrības iesaiste kopumā ir laba. Tomēr TemPl integrēšana TP notiek daļēji: tikai trešajā daļā gadījumu TemPl risinājumi ir ietverti TIAN un trešajā daļā gadījumu konkrēts TemPl risinājums ir ietverts TP. Savukārt TemPl integrēšana LP un DP ir notikusi ievērojami retāk. Viens no zemās TemPl risinājumu integrēšanas iemesliem LP un DP ir tas, ka pašvaldībām trūkst pieredzes, kā TemPl nesaistošos risinājumus integrēt TP, LP, DP, ja to mērogi ir atšķirīgi. Turklāt 7 gadījumos pašvaldības ir norādījušas, ka TemPl teritorijās nav izstrādāti ne LP, ne DP.*  *TemPl sasaiste ar citiem pašvaldības dokumentiem ir vērtēta augstāk kā TemPl sasaiste ar LP un DP. Gandrīz pusē gadījumu TemPl atziņas ir ņemtas vērā pašvaldību IAS, četros gadījumos - pasākumi un rīcības ietverti pašvaldību AP, kā arī to Rīcības un Investīciju plānos.*  *Augstākos summāros vērtējumus K2, K3, K4, K7, K8 kvalitātes kritērijos[[6]](#footnote-6) ir saņēmis Bauskas novada TemPl ”Bauskas pilsētas upju ainavas un zaļās infrastruktūras tematiskais plānojums”[[7]](#footnote-7), Rīgas valstspilsētas TemPl “Ūdens teritoriju un krastmalu tematiskais plānojums“ un “Dārziņu apkaimes publiskās infrastruktūras attīstības tematiskais plānojums”, Jūrmalas valstspilsētas TemPl “Jūrmalas meliorācijas un lietus ūdens kanalizācijas sistēmu attīstības plāns”, Liepājas valstspilsētas TemPl* ***„Liepājas pilsētas pludmales attīstība”,*** *Siguldas novada “Siguldas identitāti veidojošs tematiskais plānojums”, kā arī Talsu novada TemPl “Talsu pakalnu loka dzīvināšanas plāns 2019.-2025.gadam”.*  *Kopumā Izvērtējumā ietvaros veiktais 12 TemPl kvalitātes vērtējums ir uzskatāms par indikatīvu, jo tas balstās uz pašvaldību pašvērtējumu deviņos kvalitātes kritērijos. Lai iegūtu pilnvērtīgāku katra TemPI kvalitātes vērtējumu, tajā būtu jāietver sabiedrības, t.sk. NVO, un plānošanas uzņēmu atziņas par konkrētā TemPl izstrādes un izmantošanas procesu un šīs kopīgais TemPl vērtējums jāaktualizē pēc jauno TP apstiprināšanas.* |

# **5. TemATISKO PlĀNOJUMU izstrādes un ieviešanas procesa stipro, vājo pušu, iespēju un draudu vērtējums**

Pamatojoties uz rakstiskās aptaujas rezultātiem par TemPl izstrādi un ieviešanu, kurā no 2024.gada 26.novembra līdz 6.decembrim bija aicinātas piedalīties visas pašvaldības, plānošanas reģioni, lielākie plānošanas uzņēmumi (SIA “Grupa93”, SIA “Metrum”, SIA “Reģionālie projekti”), ar teritorijas plānošanu saistītās augstskolas (LBTU, LU, RTU) un profesionālās NVO (LAAA, LAS, LTA), kā arī 12 padziļināti analizējamo TemPl analīzes procesā sagatavotajām TemPl pasēm/profiliem un intervijām ar pašvaldību pārstāvjiem, kurās izstrādāti 12 padziļināti analizētie TemP, tika sagatavots TemPl izstrādes un ieviešanas procesa SVID provizorisks vērtējums.

|  |  |
| --- | --- |
|  |  |

19. attēls. TemPl izstrādes pinveidošanas iespēju prioritizēšana.

Provizoriskais SVID vērtējums ar koprades dalībniekiem tika apspriests sanāksmē “Kā labāk izstrādāt vietēja līmeņa tematisko plānojumu?”, kuru 2025.gada 4.februārī klātienē organizēja VARAM. Sanāksmē piedalījās 10 pašvaldību, Kurzemes PR, SIA “Reģionālie projekti”, SIA “Grupa93”, LU, LTA un LAAA pārstāvji. Sanāksmes darba kārtība un dalībnieku saraksts 9. pielikumā. Sanāksmes dalībnieki aktīvi diskutēja par izstrādāto materiālu, apmainījās ar viedokļiem un savu pieredzi gan TemPl izstrādē, gan to praktiskajā pielietošanā. Sanāksmē tika precizēts un papildināts provizoriskais SVID vērtējums (8.pielikums) un katrs sanāksmes dalībnieks prioritizēja SVID analīzē izvirzītās iespējas TemPl izstrādes procesa pilnveidošanai, prioritārākajām no tām piešķirot 3, 2 vai 1 punktu.

Summējot sanāksmes dalībnieku piešķirtos punktus, iezīmējās 3 bloki turpmākām rīcībām vai iespējām TemPl pilnveidošanai:

1.Visnozīmīgākās iespējas, kuras teritorijas attīstības plānošanas sistēmas pilnveidošanas ietvaros nepieciešams izvērtēt kā prioritārās rīcības:

* Sagatavot dažādām TemPl tēmām veltītas vadlīnijas ar labās prakses piemēriem, kā arī organizēt izglītojošus pasākumus pašvaldībām, ekspertiem un valsts institūcijām. (30 punkti).
* TemPl izstrādes darba uzdevumā iekļaut TemPl struktūras raksturojumu, norādot, kuras TemPl sadaļas nepieciešams sagatavot: vai tikai informatīvo daļu, vai konceptuālus risinājumus, vai vadlīnijas risinājumu integrēšanai citos dokumentos, vai konkrētus priekšlikumus saistošajiem dokumentiem, piemēram, teritorijas izmantošanas un apbūves noteikumiem. (24 punkti).
* TemPl plānotās darbības fokusēt uz pašvaldības kompetenci. (14 punkti).
* Iesaistīt sabiedrību jau pašā plānošanas sākumposmā, izmantojot elastīgas,

rosinošas un ilglaicīgas sabiedrības iesaistes formas, piemēram, kopīgu teritorijas izpēti, īsfimas, digitālas plānošanas vietnes. (10 punkti).

* VARAM veikt TemPl juridiskā spēka analīzi, izvērtējot iespēju TemPl struktūrā iekļaut arī saistošo sadaļu vai rādītājus, kurus var integrēt saistošajos attīstības plānošanas dokumentos bez papildus sabiedriskās apspriešanas. (10 punkti).

2. Nozīmīgas iespējas, kuras ir izvērtējamas teritorijas attīstības plānošanas sistēmas pilnveidošanas ietvaros:

* Visu TemPl dokumentāciju ievietot TAPIS. (5 punkti).
* Vēlme pamatoti plānot teritorijas attīstību, vajadzība risināt specifiskus jautājumus, kas saistīti ar atsevišķu nozaru attīstību. (3 punkti).
* TemPl izstrādē uzlabot sadarbību ar valsts institūcijām, piemēram, organizējot

kopīgas darba grupas. (3 punkti).

* Apsvērt iespējas vienas tēmas TemPl izstrādi veikt vairākām pašvaldībām

vienlaikus, kas ļautu ietaupīt resursus; (3 punkti).

* Piesaistīt finansējumu TemPl izstrādei starptautisku projektu/programmu ietvaros.

(2 punkti).

* Lēmumā par TemPl izstrādi norādīt konkrētus mērķus, pašvaldības un iedzīvotāju

ieguvumus, kā arī TemPl novērtēšanas un datu aktualizēšanas kārtību, pievēršot

vērību pārāk plašu tēmu koncentrēšanai. (1 punkts).

* Paredzēt iespēju konkrētu risinājumu izvēlei TemPl izstrādes procesa ietvaros rīkot

metu konkursus. (1 punkts).

* TemPl izstrādē iesaistīt plānošanas reģionus. (1 punkts).
* Precizēt normatīvo regulējumu par TemPl darbības laika, aktualizēšanas un

novērtēšanas noteikšanu, ņemot vērā arī situācijas, kad TemPl risinājumi tiek izstrādāti pēc TP apstiprināšanas. (1 punkts).

3.No sekojošām iespējām un rīcībām neviena netika atzīta par prioritāru:

* Pilnveidot TAPIS funkcionalitāti, lai TAPIS būtu iespēja ievietot vairāku pašvaldību

kopīgi izstrādāto TemPl.(0 punkti).

* TemPl izstrādes darba uzdevumā paredzēt TemPl īstenošanu kārtās. (0 punkti).
* Templ izstrādes laikā īpašu uzmanību un pasākumus veltīt uzņēmējiem, NVO

u.c. mērķgrupām, kas varētu sniegt praktisku atbalstu TemPl īstenošanā. (0 punkti).

* Pašvaldībām veidot motivējošus instrumentus (skates, balvas, u.c.), lai TemPl

vadlīnijas sabiedrība respektētu arī savos īpašumos. (0 punkti).

* Augstu detalizāciju paredzēt tikai TemPl īstenošanas prioritārajām kārtām. (0

punkti).

Izslēdzot 3. bloka iespējas un rīcības, kuras sanāksmes dalībnieku vērtējumā netika atzītas par prioritārām, Izvērtējuma autori novērtēja 1. un 2. bloka iespējas reālo īstenošanas priekšnosacījumus kontekstā, izdalot divas grupas:

1.grupa – prioritārās iespējas, kuras var īstenot salīdzinoši īsā laikā bez papildus finansējuma:

* Pašvaldības lēmumā par TemPl izstrādi reālistiski definēt TemPl tvērumu (mērķi, mērogus un ieguvumus sabiedrībai) fokusējoties uz vietējā līmenī risināmu tēmu.
* TemPl izstrādē uzlabot sadarbību ar valsts institūcijām, piemēram, organizējot kopīgas darba grupas.
* Visu TemPl dokumentāciju ievietot TAPIS.
* Sagatavot vispārīgas vadlīnijas par TemPl izstrādes un izmantošanas procesu.

|  |
| --- |
| *Lai īstenotu minētās prioritārās iespējas, ieteicams sagatavot “Vispārīgas vadlīnijas par tematisko plānojumu izstrādi un izmantošanu”, par pamatu ņemot Izvērtējuma 6.nodaļu “Ieteikumi pašvaldībām par TemATISKO PlĀNOJUMU izstrādes un izmantošanas procesu”, tajās iekļaujot arī ieteikumus par pašvaldību lēmumiem un sadarbību ar valsts institūcijām, kā arī 12 padziļināti analizēto TemPl attēlu katalogu. Vispārīgās vadlīnijas popularizēt pašvaldību teritorijas attīstības plānošanas jautājumiem veltītos pasākumos, kuros piedalās arī valsts institūciju pārstāvji, un ievietot VARAM tīmeklī.* |

2.grupa – prioritārās iespējas, kuru īstenošanai nepieciešams ilgāks laiks, cilvēkresursi, kā arī finansējums, kas lielā mērā ietekmē iespēju īstenošanai nepieciešamo laiku.

* Sagatavot dažādām TemPl tēmām veltītas vadlīnijas ar labās prakses piemēriem, kā arī organizēt izglītojošus pasākumus pašvaldībām, ekspertiem un valsts institūcijām.
* Teritorijas attīstības plānošanas sistēmas pilnveidošanas ietvaros izvērtēt iespēju TemPl struktūrā iekļaut saistošo sadaļu vai rādītājus, kurus var integrēt saistošajos attīstības plānošanas dokumentos bez papildus sabiedriskās apspriešanas. Papildus izvērtēt, kādos gadījumos TemPl risinājumiem jābūt ar detalizāciju līdz kadastra robežām, lai tos varētu integrēt TP, LP un DP kā TIN, un kādai ir jābūt TemPl risinājumu integrēšanas procedūrai, kad TemPl, TP, LP un DP mērogi ir atšķirīgi.
* Precizēt normatīvo regulējumu, tajā ietverot punktus par TemPl darbības termiņa pagarināšanu vai saīsināšanu, ņemot vērā datu aktualitāti, kā arī par iespēju TemPl risinājumus iestrādāt TP kā atsevišķus punktus, lai uz grozījumiem nebūtu jāvirza tikko apstiprināts TP, kā arī par TP novērtēšanu un uzraudzību
* Apsvērt iespējas vienas tēmas TemPl izstrādi veikt vairākām pašvaldībām

vienlaikus, kas ļautu ietaupīt resursus;

* Piesaistīt finansējumu TemPl izstrādei starptautisku projektu/programmu ietvaros.
* TemPl izstrādē iesaistīt plānošanas reģionus.

|  |
| --- |
| *Pašvaldībām aktuālākas tēmas, par kurām jāveido tematiskās vadlīnijas, Izvērtējuma autoru ieskatā ir transporta plānošana un applūšanas riska mazināšana, ietverot gan meliorācijas pilnveidošanu, gan zaļās infrastruktūras tīkla attīstīšanu. Lai samazinātu šo tematisko vadlīniju izstādes laiku, attiecībā uz transporta plānošanu ir lietderīgi izmantot Valmieras novada TemPl “Valmieras pilsētas transporta infrastruktūras attīstības koncepcija” un Rīgas valstpilsētas sagatavoto materiālu “Rīgas ielu tipoloģijas rokasgrāmata”[[8]](#footnote-8). Savukārt attiecībā uz vadlīnijām par applūšanas riska mazināšanu ir izmantojams Jūrmalas valstspilsētas TemPl “Jūrmalas meliorācijas un lietus ūdens kanalizācijas sistēmu attīstības plāns” un Mārupes novada TemPl “Babītes novada teritorijas aizsargjoslu, aprobežojumu un meliorācijas attīstības tematiskais plānojums”. Lai sagatavotu sadaļu par zaļās infrastruktūras plānošanu, lietderīgi izmantot projekta* ***“Dabā balstītu un viedo risinājumu portfeļa izstrāde un demonstrēšana pilsētu klimata noturības uzlabošanai Latvijā un Igaunijā”*** *(LIFE LATESTadapt)[[9]](#footnote-9) iestrādnes. Šī projekta ietvaros, pamatojoties uz Cēsu, Valmieras un Rīgas valstspilsētas pieredzi zaļās infrastruktūras tīkla attīstīšanā, 2027. gadā tiks sagatavots materiāls par pilsētu zaļināšanas plānu izstrādi ar prakses piemēriem.*  *Izvērtējuma autoru ieskatā inovatīvs risinājums ir pašvaldību sadarbība, vienlaikus izstrādājot TemPl par vienu tēmu vai vairākām kopīga virsmērķa, piemēram, pielāgošanās klimata pārmaiņām, apakštēmām, kas sekmētu resursu taupīšanu un savastapēji sasaistītu telpisku risinājumu izstrādi. Savukārt TemPl izstrādātājiem šāda pieeja ir jauns izaicinājums, kas dotu iespējas pilnveidot metodiskās pieejas un stiprinātu izstrādātāju profesionālo kapacitāti. Ņemot vērā minētās darbības novitāti, finansiālu atbalstu tai būtu iespējams meklēt starptautisku programmu projektu ietvaros, par kuriem plaša informācija un pieredze ir plānošanas reģioniem. Līdz ar to sadarbība ar plānošanas reģioniem TemPl izstrādes jautājumos ir ļoti nozīmīga.* |

Vienlaikus sanāksmes diskusijā tika izvirzīts priekšlikums kopējā teritorijas attīstības plānošanas procesa pilnveidošanas kontekstā apsvērt termina “tematiskais plānojums” aizstāšanu ar terminu “tematiskais plāns”, jo nereti TemPl pēc savas būtības un izpildījuma ir “hibrīdi” dokumenti, kas ietver arī konkrētus pasākumus un rīcības, un tādējādi iekļaujas pašvaldību AP un investīciju plānos.

|  |
| --- |
| *Pastāv cieša korelācija aptaujas atbilžu, padziļinātajā TemPl analīzē apkopoto atziņu un klātienes sanāksmē pausto viedokļu starpā. No vienas puses kopradē iesaistītās puses pozitīvi vērtē TemPl un ir ieinteresētas saglabāt TemPl elastību. Taču no otras puses dalībnieki uzsver nepieciešamību risināt problēmjautājumus, kas aptaujā, analīzē un sanāksmē tika minēti atkārtoti:*  *-TemPl saturs un struktūra, pieļaujot saistošu TemPl sadaļu un/vai rādītāju izveidi, kurām TP, LP un DP izstrādes procesā nav jāveic papildus sabiedriskā apspriešana;*  *- TemPl risinājumu integrēšana TP, LP, DP gadījumos, kad minētajiem dokumentiem ir atšķirīgi mērogi;*  *- TemPl darbības termiņš, ņemot vērā datu aktualitātes zaudēšanu;*  *- aktualizēto datu iekļaušana TemPl, negrozot TemPl konceptuālo sadaļu;*  *- TemPl risinājumu iestrāde nesen apstiprinātā TP, veicot grozījumus tikai atsevišķos punktos;*  *- TemPl uzraudzība, novērtēšana.*  *Teritorijas attīstības plānošanas sistēmas pilnveidošanas ietvaros minēto problēmjautājumu risināšanai ir iespējami vairāki scenāriji, kas raksturoti 7.nodaļā KOPSAVILKUMS.* |

# **6. Ieteikumi pašvaldībām par TemATISKO PlĀNOJUMU izstrādes un izmantošanas procesu**

Atbilstoši Izvērtējuma tehniskajā specifikācijā noteiktajam, ir sagatavoti “Ieteikumi pašvaldībām par TemPl izstrādes un izmantošanas procesu”, kuros iekļauts:

* pārskats par normatīvā regulējuma prasībām TemPl izstrādes un izmantošanas jomā ar skaidrojums par regulējuma prasību ievērošanu (2. tabula);
* TemPl izstrādes un izmantošanas procesa soļu saraksts (3.tabula) un šo soļu raksturojums, ietverot padziļināti analizēto TemPl pašvaldību ieteikumus un prakses piemērus (4. tabula).

## **6.1. Normatīvā regulējuma prasības**

Viens no pašvaldību TemPl uzdevumiem ir atslogot TP no pārāk apjomīgas un specifiskas informācijas, kas paildzina un sadārdzina TP izstrādes procesu, kā arī rast izsvērtus un pamatotus risinājumus konkrētās problēmu vietās un teritorijās, ko iekļaut TP, LP vai DP. Pašreizējais normatīvais regulējums tematisko plānojumu jomā izstrādāts pakāpeniski laika periodā no 2009. līdz 2014.gadam - laikā, kad saistībā ar pašvaldību administratīvi teritoriālo reformu[[10]](#footnote-10) teritorijas attīstības plānošanā Latvijā tika nostiprināta jauna politika un izstrādāts jauns normatīvais regulējums. Izstrādājot TemPl, jāņem vērā TAPL, MK Nr. 628, kā arī citos normatīvajos aktos noteiktais (7. tabula).

TAPL 1. panta 5) punktā dota tematiskā plānojuma definīcija:

*5)****tematiskais plānojums****— teritorijas attīstības plānošanas dokuments, kurā atbilstoši plānošanas līmenim risināti specifiski jautājumi, kas saistīti ar atsevišķu nozaru attīstību (piemēram, transporta infrastruktūra, veselības aprūpes iestāžu un izglītības iestāžu izvietojums) vai specifisku tematu (piemēram, inženiertīklu izvietojums, ainaviski vērtīgas teritorijas un riska teritorijas);*

Saskaņā ar šā likuma **32.pantu,** visos teritorijas attīstības plānošanas līmeņos var izstrādāt tematiskos plānojumus, kuru darbības termiņu nosaka institūcija, kas apstiprina attiecīgo tematisko plānojumu.

Savukārt MKN Nr. 628 ir noteiktas prasības TemPl saturam (49.un 50.punkts), kā arī izstrādes kārtība (127.- 131.punkts).

Detalizēta TemPl izstrādes un ieviešanas procedūra vietēja līmeņa TemPl normatīvajā regulējumā nav noteikta, paredzot iespēju TemPl izstrādes nosacījumus un prasības noteikt pašvaldībai katra TemPl izstrādes darba uzdevumā.

2.tabula.Normatīvais regulējums, kas jāņem vērā, izstrādājot TemPl vietējā līmenī.

|  |  |
| --- | --- |
| **Tiesību akts, tā regulējums** | **Jāievēro, izstrādājot TemPl** |
| ***Teritorijas attīstības plānošanas likums*** | |
| **1.pants. Likumā lietotie termini**  5) **tematiskais plānojums** — teritorijas attīstības plānošanas dokuments, kurā atbilstoši plānošanas līmenim risināti specifiski jautājumi, kas saistīti ar atsevišķu nozaru attīstību (piemēram, transporta infrastruktūra, veselības aprūpes iestāžu un izglītības iestāžu izvietojums) vai specifisku tematu (piemēram, inženiertīklu izvietojums, ainaviski vērtīgas teritorijas un riska teritorijas). | TemPl saturu, tajā risināmo jautājumu loku, detalizāciju un sabiedrības līdzdalību TemPl izstrādē nosaka pašvaldība. |
| **4.pants. Sabiedrības līdzdalība teritorijas attīstības plānošanā**  (1) Teritorijas attīstību plāno, iesaistot sabiedrību. Plānošanas līmenim atbilstošai institūcijai ir pienākums nodrošināt informācijas un lēmumu pieņemšanas atklātumu, kā arī noskaidrot sabiedrības viedokli un organizēt sabiedrības līdzdalību attiecīgās teritorijas attīstības plānošanā, sniedzot pēc iespējas plašu un saprotamu informāciju.  (2) Sabiedrības līdzdalību teritorijas attīstības plānošanā atbilstoši plānošanas līmenim nodrošina attiecīgā valsts institūcija, plānošanas reģions vai vietējā pašvaldība saskaņā ar normatīvajiem aktiem, kuros noteiktas prasības sabiedrības līdzdalībai.  (6) Šā panta otrajā daļā minētajām institūcijām, izstrādājot teritorijas attīstības plānošanas dokumentus, ir pienākums līdzsvaroti izvērtēt izteiktos priekšlikumus un savus lēmumus pamatot, kā arī paziņot tos sabiedrībai un priekšlikumu iesniedzējiem. | TemPl izstrādē ir jāiesaista sabiedrība.  Sabiedrības iesaistes veidu un pasākumu noteikšana TemPl izstrādē ir pašvaldības kompetence, ņemot vērā konkrētā TemPl specifiku, normatīvo regulējumu un pieredzi sabiedrības iesaistē, izstrādājot citus teritorijas attīstības plānošanas dokumentus.  Punktu par sabiedrības iesaisti vai sabiedrības iesaistes plāna sagatavošanu ieteicams ietvert pašvaldības lēmumā par TemPl uzsākšanu, izvērtējot nepieciešamību to noteikt arī darba uzdevumā un tehniskajā specifikā.  Vairāku pašvaldību pieredze rāda, ka veiksmīgu sabiedrības iesaisti var nodrošināt tieši pašvaldība, sabiedrības iesaistes pasākumos iesaistot nozaru speciālistus. |
| **12.pants. Vietējās pašvaldības kompetence**  (1) Vietējā pašvaldība izstrādā un apstiprina vietējās pašvaldības attīstības stratēģiju, attīstības programmu, teritorijas plānojumu, lokālplānojumus, detālplānojumus un tematiskos plānojumus. | Pašvaldība izstrādā un apstiprina TemPl, lēmumus par TemPl uzsākšanu un apstiprināšanu publiskojot TAPIS, pašvaldības tīmekļa vietnē, kā arī nodrošina informācijas pieejamību citos sabiedrībai pieejamos veidos. |
| **13.pants. Plānošanas reģiona un vietējās pašvaldības teritorijas attīstības plānošanas dokumentu izstrādes finansēšana**:  (2) Vietējā pašvaldība savā budžetā paredz līdzekļus teritorijas attīstības plānošanas dokumentu izstrādei. | Finansējums TemPl izstrādei jāparedz pašvaldības budžetā. Atsevišķos gadījumos var tikt piesaistīts arī finansējums dažādu projektu ietvaros. |
| **20.pants. Vietējās pašvaldības teritorijas attīstības plānošanas dokumenti**  Vietējai pašvaldībai ir šādi savstarpēji saskaņoti attīstības plānošanas dokumenti:  1) vietējās pašvaldības ilgtspējīgas attīstības stratēģija;  2) vietējās pašvaldības attīstības programma;  3) vietējās pašvaldības teritorijas plānojums;  4) lokālplānojumi;  5) detālplānojumi;  6) tematiskie plānojumi. | TemPl ietilpst pašvaldības teritorijas attīstības plānošanas dokumentu sistēmā, kuras dokumenti ir savstarpēji saskaņoti.  TemPl risinājumi var tikt ņemti vērā, gatavojot pašvaldības teritorijas attīstības plānošanas dokumentus: IAS, AP/investīciju plānu, TP, LP, DP.  Līdzšinējā pieredze liecina, ka TemPl risinājumus pašvaldības izmanto arī izstrādājot konceptuālus pašvaldību dokumentus, piemēram, Apkaimju centru plānu, saistošos noteikumus, piemēram noteikumus par reklāmu izvietošanu, kā arī izsniedzot nosacījumus ielu un ceļu plānošanai un būvniecībai |
| **32.pants. Tematiskie plānojumi**  (1) Visos teritorijas attīstības plānošanas līmeņos var izstrādāt tematiskos plānojumus, kuru darbības termiņu nosaka institūcija, kas apstiprina attiecīgo tematisko plānojumu.  (2) Tematiskos plānojumus ievēro, izstrādājot citus teritorijas attīstības plānošanas dokumentus. | Vietēja līmeņa TemPl darbības termiņu nosaka pašvaldība, norādot to lēmumā par apstiprināšanu  Izstrādājot pašvaldības teritorijas IAS, AP, TP, t.sk. TIAN, LP un DP, darba uzdevumā var norādīt ka minētajos dokumentos jāievēro TemPl risinājumi. |
| ***MK 2014.gada 14.oktobra noteikumi Nr. 628***  ***“Noteikumi par pašvaldību teritorijas attīstības plānošanas dokumentiem”*** | |
| 3.Visus pašvaldības lēmumus, kas saistīti ar plānošanas dokumentu izstrādi un apstiprināšanu, pašvaldība piecu darbdienu laikā pēc to spēkā stāšanās ievieto sistēmā, pašvaldības tīmekļa vietnē, kā arī nodrošina informācijas pieejamību citos sabiedrībai pieejamos veidos. | Lēmumu par TemPl uzsākšanu un apstiprināšanu pašvaldība ievieto TAPIS, pašvaldības tīmekļa vietnē, kā arī nodrošina informācijas pieejamību citos sabiedrībai pieejamos veidos piecu darbdienu laikā pēc lēmuma pieņemšanas. |
| 4.Pašvaldība nodrošina iespēju iepazīties ar plānošanas dokumentiem. | Izstrādājot TemPl, pašvaldība nodrošina iespēju iepazīties ar TemPl, katrā situācijā izvēloties efektīvāko/os iepazīstināšanas veidu/us. |
| 49.Tematiskā plānojuma saturu un prasības pašvaldība nosaka darba uzdevumā. | Pirms TemPl izstrādes pašvaldība sagatavo TemPl izstrādes darba uzdevumu, kurā nosaka TemPl saturu, prasības tā izstrādei, tai skaitā sabiedrības iesaistei.  Ja TemPl izstrāde notiek ārpakalpojuma ietvaros, detalizētas prasības darba uzdevuma izpildei pašvaldība nosaka tehniskajā specifikācijā pakalpojuma veikšanai. |
| 50.Tematiskais plānojums sastāv no grafiskās daļas un teksta informācijas. | Prasības par TemPl teksta informāciju un grafisko daļu pašvaldība iekļauj darba uzdevumā.  Darba uzdevumā ieteicams norādīt arī TemPl sadaļas, ņemot vērā mērķi, kam paredzēta konkrētā sadaļa (piem., publiskai informācijai, TP/TIAN, AP Rīcības un Investīciju plānam, būvprojektiem u.c. |
| 53.Institūcijas atbilstoši kompetencei sistēmā var pieteikties nosacījumu un atzinumu sniegšanai:  53.1. atsevišķa plānošanas dokumenta izstrādē;  53.2. noteiktu plānošanas dokumentu izstrādē;  53.3. plānošanas dokumentu izstrādē noteiktai teritorijai | Pašvaldība apkopo informāciju par institūcijām, kas pieteikušās nosacījumu un atzinumu sniegšanai un jau paša TemPl izstādes sākumposmā iesaista tās TemPl izstrādē vismaz informatīvi. |
| 54.Pašvaldība, uzsākot plānošanas dokumentu izstrādi, var noteikt arī citas institūcijas, no kurām nepieciešams saņemt nosacījumus un atzinumu par attiecīgo plānošanas dokumentu. | Pašvaldība TemPl izstrādes darba uzdevumā var noteikt institūcijas, no kurām nepieciešams saņemt nosacījumus un atzinumus par TemPl, lai veicinātu sadarbību ar nozīmīgām institūcijām jau TemPl izstrādes sākumposmā. |
| 64.Ja atbildīgā institūcija par ietekmes uz vidi novērtējumu ir pieņēmusi lēmumu par stratēģiskās ietekmes uz vidi procedūras piemērošanu plānošanas dokumentam, pašvaldība nodrošina normatīvajos aktos par ietekmes uz vidi novērtēšanu noteiktās procedūras ievērošanu. | Pašvaldība nodrošina normatīvajos aktos par ietekmes uz vidi novērtēšanu noteiktās procedūras ievērošanu, ja atbildīgā institūcija par ietekmes uz vidi novērtējumu ir pieņēmusi lēmumu par stratēģiskās ietekmes uz vidi procedūras piemērošanu TemPl. |
| 127.Pašvaldības dome pieņem lēmumu par tematiskā plānojuma izstrādi, apstiprina tā izstrādes vadītāju un darba uzdevumu. | Gatavojot pašvaldības lēmuma par TemPl izstrādi projektu, vienlaikus gatavo arī darba uzdevumu un tehnisko specifikāciju, ņemot vērā TemPl specifiku un turpmāko izmantošanu. |
| 128.Tematiskā plānojuma darba uzdevumā norāda:  128.1. izstrādes mērķus un uzdevumus;  128.2. nozares ekspertus, kurus nepieciešams pieaicināt tematiskā plānojuma izstrādei;  128.3. iesaistāmās institūcijas;  128.4. plānotos sabiedrības līdzdalības pasākumus. | Darba uzdevumā ieteicams definēt arī ieguvumus, kurus gūs pašvaldība un iedzīvotāji pēc TemPl apstiprināšanas.  Norādot nozaru speciālistus, ieteicams sazinātiem ar nozares pārstāvjiem, lai pārbaudītu, vai nozarē ir profesionālā ekspertu sertifikācija. Ja nozares ekspertu profesionālā sertifikācija pastāv, darba uzdevumā ietver norādi par tāda eksperta iesaisti, kuru ir sertificējusi nozare.  Attiecībā uz sabiedrības līdzdalības pasākumiem lēmumā var norādīt konkrētus pasākumus vai ietvert punktu, ka TemPl izstrādātājs sadarbībā ar pašvaldību izstrādā sabiedrības iesaistes plānu. |
| 129.Pēc šo noteikumu [127. punktā](https://likumi.lv/ta/id/269842#p127) minētā lēmuma pieņemšanas izstrādes vadītājs publisko paziņojumu par tematiskā plānojuma izstrādi sistēmā, pašvaldības tīmekļa vietnē, kā arī nodrošina informācijas pieejamību citos sabiedrībai pieejamos veidos. | Pašvaldības lēmums kopā ar darba uzdevumu ir obligāti jāievieto TAPIS un pašvaldības tīmekļa vietnē. Pieredze rāda, ka paziņojumu par TemPl uzsākšanu pašvaldības ievieto arī savos drukātajos informatīvajos izdevumos - ziņu lapās. |
| 130.Pēc tematiskā plānojuma sagatavošanas izstrādes vadītājs nodrošina iespēju sabiedrībai 15 darbdienu laikā iepazīties ar to. | Pirms pašvaldības lēmuma par TemPl apstiprināšanu jānodrošina iespēja sabiedrībai iepazīties ar sagatavoto TemPl projektu, izvēloties TemPl specifikai un mērķauditorijai atbilstošāko iepazīstināšanas veidu.  Lielākā daļa pašvaldību ar TemPl risinājumiem sabiedrību iepazīstina kopīgas sanāksmes ietvaros. Taču sabiedrības iepazīstināšanu ar TemPl ieteicams veikt arī citos veidos, ņemot vērā mērķgrupu intereses, vajadzības, kā arī TemPl turpmāko izmantošanu.  Turklāt iesakāms sabiedrību ne tikai iepazīstināt ar jau sagatavotu TemPl, bet iesaistīt tā risinājumu sagatavošanā jau pašā TemPl izstrādes sākumposmā. |
| 131.Tematisko plānojumu apstiprina pašvaldības dome. | Pirms TemPl apstiprināšanas ar domes lēmumu ar TemPl risinājumiem ieteicams iepazīstināt domes komitejas, ja nepieciešams, organizējot īpašus pasākumus, piemēram, vietu apskati dabā, tikšanos ar ekspertiem. |
| ***MK 2024. gada 15.oktobra noteikumi Nr. 639***  ***“Sabiedrības līdzdalības kārtība attīstības plānošanas procesā”*** | |
| 7. Lai sabiedrības pārstāvjus informētu par līdzdalības iespējām, institūcija sagatavo paziņojumu (1. pielikums) un atbilstoši normatīvajiem aktiem par kārtību, kādā iestādes ievieto informāciju internetā, publicē to attiecīgās institūcijas oficiālās tīmekļvietnes sadaļā "Sabiedrības līdzdalība". | Lai TemPl izstrādes un izmantošanas procesā nodrošinātu sabiedrības līdzdalību, pašvaldība sagatavo paziņojumu, kuru publicē savas tīmekļvietnes sadaļā "Sabiedrības līdzdalība". |
| 10. Informāciju par sabiedrības līdzdalību un sasniegtajiem rezultātiem institūcija aktualizē katrā projekta virzības posmā un norāda attiecīgi:  10.1. attīstības plānošanas dokumenta kopsavilkumā, anotācijā vai paskaidrojuma rakstā;  10.2. apkopojumā par sabiedrības pārstāvju izteiktajiem viedokļiem, priekšlikumiem un iebildumiem (izstrādes procesā);  10.3. izziņā par atzinumos izteiktajiem iebildumiem un priekšlikumiem (pirms lēmuma pieņemšanas). | Pašvaldība sagatavo informāciju par sabiedrības līdzdalību un tās rezultātiem, kuru ietver TemPl kopsavilkumā vai apkopojumā par sabiedrības izteiktajiem viedokļiem. |
| 14. Institūcija sabiedrības līdzdalības nodrošināšanai var izmantot citus inovatīvus līdzdalības veidus, ja tie sabiedrības pārstāvjus ļauj iesaistīt efektīvāk nekā šajos noteikumos minētie veidi. | Sabiedrības līdzdalības nodrošināšanai pašvaldība var izmantot inovatīvus līdzdalības veidus, piemēram, kopīgu vietas izpēti, zīmējumu konkursus u.c. |
| 16. Institūcija var iesaistīt sabiedrības pārstāvjus starpinstitūciju darba grupās vai domnīcās, kas izveidotas noteikta mērķa sasniegšanai vai pastāvīgai darbībai. Institūcija nosaka iesaistāmos sabiedrības pārstāvjus atbilstoši to kompetencei attiecīgajā jautājumā. | TemPl izstrādei pašvaldība var veidot darba grupas vai domnīcas, kurās iesaista sabiedrības pārstāvjus. |

Izstrādājot un izmantojot TemPl, jāņem vērā arī Pašvaldību likums, kura 44.- 46.pantos iekļautas normas attiecībā uz pašvaldības saistošo noteikumu izstrādi.

## **6.2.TemPl izstrādes un izmantošanas soļi**

Izvērtējot TemPl izstrādes un izmantošanas procesu *Izvērtējuma autoru* ieskatā tika izdalīti 14 soļi, kas nosaukti 3.tabulā. Četri no tabulā iekļautajiem soļiem  (3., 6., 8., 10.solis) izriet no normatīvā regulējuma un ir obligāti. Pārējie soļi ir brīvprātīgi, to izvēle, detalizācija un īstenošana ir atkarīgi no pašvaldības un piesaistīto speciālistu līdzšinējās pieredzes TemPl izstrādē, kā arī konkrētā TemPl apjoma un tēmas sarežģītības.

3.tabula. TemPl izstrādes un izmantošanas Soļi

|  |  |
| --- | --- |
| **TemPl izstrādes un izmantošanas procesa soļi** | **Normatīvajā regulējumā noteiktie soļi** |
| 1. TemPl nepieciešamības apzināšana, mērķa formulēšana | - |
| 1. TemPl izstrādei nepieciešamo resursu novērtēšana | - |
| 1. Darba uzdevuma sagatavošana. Pašvaldības lēmuma pieņemšana par TemPl izstrādi un publicēšana TAPIS | x |
| 1. TemPl projekta iepirkšana | - |
| 1. Līguma slēgšana ar TemPl izstrādātāju, ekspertiem | - |
| 1. TemPl pirmās redakcijas sagatavošana, iesaistot sabiedrību un kompetentās institūcijas | x |
| 1. Lēmuma pieņemšana par TemPl nodošanu publiskai apspriešanai un tā publicēšana TAPIS | - |
| 1. Sabiedrības iepazīstināšana ar TemPl | x |
| 1. Publiskās apspriešanas rezultātu apkopošana | - |
| 1. TemPl pilnveidošana vai apstiprināšana, lēmuma publicēšana TAPIS | x |
| 1. TemPl risinājumu integrēšana TP | - |
| 1. TemPl risinājumu integrēšana LP un DP | - |
| 1. TemPl risinājumu integrēšana citos dokumentos | - |
| 1. TemPl uzskaite un īstenošanas novērtēšana | - |

TemPl izstrādes un izmantošanas procesa soļu raksturojums ietverts 4. tabulā. Katrā TemPl izstrādes solī:

* norādīts svarīgākais, kam soļa īstenošanā jāpievērš īpaša uzmanība;
* sniegti Latvijas pašvaldību ieteikumi un pieredzes piemēri TemPl izstrādes jomā.

1. tabula. TemPl izstrādes un izmantošanas Soļu raksturojums.

|  |  |  |
| --- | --- | --- |
| **TemPl izstrādes solis** | **Nozīmīgais** | **pašvaldību pieredze** |
| **1. solis** | Pašvaldībai ir svarīgi apzināt TemPl nepieciešamību un lietderību, novērtējot TemPl vietu pašvaldības dokumentu sistēmā un izmantošanu pēc apstiprināšanas. Nepieciešams skaidri definēt KĀPĒC vispār izstrādā TemPl, jo tas nosaka arī turpmāko TemPl risinājumu integrēšanu, īstenošanu un uzraudzību:   * kāda ir problēma, kuru nepieciešams risināt; * vai TemPl ir vienīgais veids, kā risināt problēmu; * ar kuriem spēkā esošiem un izstrādēs esošiem pašvaldības dokumentiem ir jāsasaista TemPl risinājumi. Tāpēc svarīga ir ar TemPl saistīto dokumentu (arī plānošanas) kartēšana, lai ir izpētītas visas piemērotākās iespējas TemPl īstenošanai; * kā tiks izmantoti TemPl risinājumi (tikai informācijai, kā vadlīnijas TP, LP, DP vai konkrēti priekšlikumi saistošiem dokumentiem); * Prasības datiem. Vērtīgs ieguvums, ko no TemPl paņemt turpmākai lietošanai, ir informācija, tai skaitā dati. Tiem jānodrošina atbilstoši meta dati un tehniskā kvalitāte.   Pašvaldībā jāvienojas un jāformulē:   * Konkrēts TemPl mērķis/mērķi un ieguvumi pašvaldībai un iedzīvotājiem – kāds pašvaldībai un iedzīvotājiem būs labums no TemPl izstrādes (vēlams izmērāmās vienībās); * kā TemPl tiks novērtēts, kā tiks mērīts TemPl radītais ieguvums pašvaldībai un sabiedrībai.   Svarīgi konkrētā TemPl izstrādi laikus iekļaut pašvaldības dokumentos, piem., attīstības programmā un tās investīciju plānā, pašvaldības budžetā. | Jūrmalas valstspilsēta: pirms izstrādāt TemPl, nepieciešams skaidri saprast, ko tas risinās un kāda būs tā īstenošanas kārtība.  TemPl ir izstrādāts meliorācijas un lietus kanalizācijas problēmu risināšanai pilsētā, un tā būtiskā nozīme ir prioritāri risināmo problēmu identificēšana un rīcības plāna sastādīšana tālākai budžeta plānošanai. Jūrmalas pieredze, pielietojot TemPl kā plānošanas instrumentu, ir tieši pašvaldības darba organizēšana kādas problēmas risināšanai, izvērtējot situāciju, nosakot prioritātes un darba kārtību.  Rīgas valstspilsēta: Nebaidīties no TemPl kā plānošanas dokumenta, jo ar tā palīdzību var padziļināti/detalizēti izvērtēt konkrēto jomu vai teritoriju, kas TemP tiek iekļauta. Savukārt pēc TemP apstiprināšanas tas ir efektīvs instruments pašvaldības rokās, ar ko tālāk argumentēt/pamatot plānošanas dokumentā paredzētos risinājumus (TP, LP, DP gadījumos), un tas kalpo arī kā pamatojums izstrādes darba uzdevuma sagatavošanai vai atteikumam kāda cita plānošanas dokumenta sagatavošanai. Rīgas gadījumā pirms teritorijas plānojuma izstrādātajos TemPl bija ietverti uzdevumi un vadlīnijas teritorijas plānojuma izstrādei.  Līdz sabiedrībai tika teikts, ka TemPl nepieciešami TP izstrādei, jo teritorijas attīstības plānošanas sistēma kopumā ir sarežģīta un grūti izskaidrojama sabiedrībai. TemPl risinājumu sākotnējā integrēšana TP ir ļoti nozīmīga, lai šos risinājumus secīgi integrētu citos dokumentos ar atšķirīgiem mērogiem. Komunicējot ar sabiedrību - jārunā par konkrēto tēmu un dokumenta mērķi, nav jāmulsina ar TemPl definīciju, bet, ja grib, lai ir saistoši, pašvaldība var izdot saistošos noteikumus.  Cēsu novads: informācijas ieguvei TemPl nav nepieciešams. Ja problēmas risināšanai ir citi veidi, TemPl nav nepieciešams. Svarīgi atrast veidu, kā TemPl risinājumus integrēt jau spēkā esošā novada TP, neverot vaļā visu novada TP (Cēsu novadā TemPl apstiprināšana paredzēta pēc TP apstiprināšanas). |
| **2. solis** | Izvērtēt konkrētā TemPl izstrādei nepieciešamos resursus:   * kāda ir pašvaldības darbinieku veiktspēja, t.sk. sabiedrības iesaistes jautājumos; * kāda ir pašvaldības struktūrvienību sadarbība. Būtisks jautājums katrā pašvaldībā ir sadarbība ar kolēģiem – vai tai ir jānotiek “caur” pašvaldības vadību vai lietderīgāk izveidot darba grupu/komandu, kuras dalībnieki sazinās “pa tiešo”? * kādi eksperti ir nepieciešami, uz cik ilgu laiku, kā tos piesaistīt. Apsvērt iespēju slēgt darba līgumu uz noteiktu laiku par konkrētu uzdevumu vai darba apjomu; * kādi dati ir nepieciešami TemPl izstrādei, kā tos iegūt, kādas būs izmaksas; * kāds ir kopējais nepieciešamais finansējums TemPl izstrādei, kā to nodrošināt. Kuru institūciju rīcībā varētu būt finansējums TemPl izstrādei * kāds laika periods nepieciešams TemPl izstrādei; * kādu laika periodu paredzēts norādīt kā TemPl darbības laiku, un kāds laika periods būs nepieciešams TemPl īstenošanai   Vēlams sagatavot un apsvērt vairākus variantus saistībā ar TemPl izstrādi:   * variantu, kad TemPl izstrādā pašvaldība, piesaistot nepieciešamos speciālistus; * variantu, kad TemPl tiek pilnībā izstrādāts ārpakalpojuma ietvaros.   Izvērtējot nepieciešamos resursus, vēlams jau sākotnēji definēt minimālo un maksimālo TemPl iekļaujamo jautājumu loku, lai darba uzdevumu iespējams elastīgi pielāgot esošajai situācijai vai situācijas izmaiņām, kā arī pašvaldības struktūrvienību un darbinieku pienākumu sadali. | Bauskas novads: TemPl izstrāde nav lēts pasākums, bet ir iespēja piesaistīt ES fonda līdzfinansējumu. Bauskas pilsētas TemPl tika izstrādāts ZPR projekta ENGRAVE ietvaros.  Liepājas valstspilsēta: Finansējuma piesaistīšana TemPl izstrādei aizņem ilgāku laika periodu. Tāpat arī TemPl izstrāde aizņēma ilgāku laiku, kā bija plānots.  Rīgas valstspilsēta: Pirms TemPL izstrādes apzināties, ka tā risinājumi tiešā veidā nav saistoši trešajām pusēm, līdz ar to fokusēties uz to, ko ar TemPl risinājumiem darīs/atrisinās pati pašvaldība. Neizvirzīt pārmērīgi lielas ambīcijas un aptvert pārāk plašu problēmu spektru/lauku.  Paredzēt, ka TemPL izstrāde prasīs ievērojamu pašvaldības darbinieku darba laiku/resursus un ieplānot nepieciešamo darbinieku skaitu(slodzes)/finanses. Ja pašvaldība ir TemPl izstrādātājs, ļoti svarīga ir veiksmīga pašvaldības institūciju savstarpēja sadarbība TemPl izstrādes procesā.  Svarīgāko jomu TemPl jāizstrādā pašai pašvaldībai vai tai jābūt kvalitatīvam izstrādes procesa vadītājam. Veiksmīgākais rezultāts panākams, ja TemPl izstrādā vai vada pašvaldība, bet ārpakalpojuma sniedzējs sagatavo pētījumu, ievāc un apkopo datus un sniedz konsultācijas/ekspertu skatījumu “no malas”.  SIA “Reģionālie projekti”: TemPl izstrādes un darbības laiku salāgot ar citiem pašvaldības dokumentiem. TemPl vēlams izstrādāt pirms pašvaldības saistošajiem dokumentiem un TemPl darbības laiku saskaņot ar TP darbības laiku, norādot to lēmumā par TemPl apstiprināšanu.  Talsu novads: TemPl ir pašvaldības kopējā teritorijas attīstības plānošanas cikla komponente, kas jāsasaista ar konkrētā TP izstrādi vai tā grozīšanu. Līdz ar to TemPl izstrāde būs vairāk attiecināma uz nākamo TP izstrādes ciklu.  Pašlaik TemPl izstrādes cenas ļoti augstas, pašvaldībai reālāk algot atsevišķu ekspertu. Dažām tēmām, piemēram, ainavu novērtēšanai, lietderīgi izstrādāt vienu tematisko plānojumu visam plānošanas reģionam. |
| **3.solis**  *(Normatīvajā regulējumā noteiktais solis)* | Līdz ar Templ sasniedzamā mērķa definēšanu un nepieciešamo resursu novērtēšanu, atbilstoši TemPl specifikai kvalitatīvi sagatavot darba uzdevumu TemPl izstrādei un tehnisko specifikāciju.  **Darba uzdevumā** ietver:   * TemPl izstrādes mērki/mērķus, kā arī prasību izvirzīt indikatorus katra mērķa sasniegšanas monitorēšanai; * tēmas vai jautājumus, kuros nepieciešami risinājumi, norādot, ka svarīga ir kopējā mērķa “saskaldīšana” pa aktivitātēm, katrai aktivitātei paredzot rezultātu, ieviešanas laiku un atbildīgos; * TemPl darbības laiku, lai tas disciplinē TemPl ieviešanu, kā arī iespēju pagarināt TemPl darbības laiku ar pašvaldības lēmumu gadījumos, kad TemPl mērķi un rīcības attiecināmi uz garāku laika periodu nekā sākotnēji noteikts; * norādes par TemPl saturu un un struktūru, ņemot vērā tā izstrādes mērķi: vai Templ būs tikai informatīvs materiāls, vai tajā jāparedz arī vadlīnijas TemPl risinājumu integrēšanai detalizētāku dokumentu izstrādē, vai TemPl jāietver konkrēti priekšlikumi, kurus paredzēts nostiprināt saistošajos noteikumos, tai skaitā TIAN; * sadarbības institūcijas (kompetentās); * prasības sabiedrības iesaistei vai prasību sagatavot sabiedrības iesaistes plānu, ja nepieciešams; * TemPl īstenošanas kārtas; * prasību sagatavot priekšlikumus TemPl novērtēšanas un aktualizēšanas kārtībai.   **Tehniskajā specifikācijā**: iekļauj konkrētas prasības izpildītājam par komunikāciju ar pasūtītāju, starprezultātu, gala nodevuma un kopsavilkuma sagatavošanu un pilnveidošanu, ja darbs izstrādāts neatbilstoši darba uzdevumam un tehniskajai specifikācijai, kā arī prezentācijas failu un citu publicitātes materiālu, t.sk. foto sagatavošanu un to prezentēšanu.  Pirms darba uzdevuma un tehniskās specifikācijas sagatavošanas vēlams:   * iepazīties ar citu pašvaldību pieredzi TemPl izstrādē un īstenošanā, izmantojot TAPIS un citus informācijas avotus; * konsultēties ar plānošanas reģionu un kaimiņu pašvaldībām par iespēju izstrādāt kopīgu TemPl resursu taupības nolūkā; * konsultēties ar VARAM Telpiskās plānošanas un zemes pārvaldības departamenta speciālistiem.   Darba uzdevuma un tehniskās specifikācijas sagatavošanā vēlams iesaistīt nozaru ekspertus, kas saistīti ar TemPl tēmu.  Ja atbildīgā institūcija par ietekmes uz vidi novērtējumu ir pieņēmusi lēmumu par stratēģiskās ietekmes uz vidi procedūras piemērošanu plānošanas dokumentam, pašvaldība nodrošina normatīvajos aktos par ietekmes uz vidi novērtēšanu noteiktās procedūras ievērošanu.  Vienlaikus ar darba uzdevuma gatavošanu, savlaicīgi jāplāno:   * lēmuma par TemPl uzsākšanu izskatīšanas un pieņemšanas laiks, ņemot vērā konkrētās pašvaldības lēmumu pieņemšanas kārtību; * pašvaldības lēmuma publiskošana atbilstoši normatīvā regulējuma prasībām, t.sk. ievietošana TAPIS. | Rīgas valstspilsēta: Paļauties tikai uz ārpakalpojumu sniedzēju kā TemPL izstrādātāju pilnībā nevar, bet gadījumā, ja tas tomēr notiek, ļoti svarīgs ir kvalitatīvi sagatavots darba uzdevums un definēti  sasniedzamie mērķi, lai pašvaldība tomēr var kontrolēt izstrādes procesu un rezultātu. Darbu sadale ir svarīga, ārpakalpojuma uzdevumi ir konkrētām ekspertīzēm, ko pašvaldība pati nevar veikt. Savukārt Rīgas pašvaldība uzņemas izvērtēšanu un komunikāciju ar cilvēkiem (ne visu dokumentu uz sevi uzņemas izpildītājs), lai pašvaldības “roka” manāma TemPl gala produktā, kā arī, lai pašvaldībai ir izpratne par dokumentu, tā ideju rašanos un kā tās sasaistītas ar pašvaldības reālo ikdienu.  Jūrmalas valstspilsēta:  Par TemPl saistošo nozīmi ir svarīgi noskaidrot, vai saistībā ar attiecīgo jomu un rīcībām pašvaldībai ir normatīvajos aktos paredzēts pilnvarojums noteikt saistošas normas. Pretējā gadījumā jau savlaicīgi ir jāpadomā, vai TemPl izstrādes rezultātā ir iespējams sagatavot saistošos noteikumus.  Mārupes novads: Uzsākot TemPl izstrādi jāizvērtē, vai nepieciešamais dokuments ir “Izpēte” vai “Plānošanas dokuments”, izejot no tā arī jāizvēlas pasākumi sabiedrības iesaistei, vērtējot to nozīmi. Kontekstā ar aizsargjoslām – jārēķinās, ka normatīvie akti mainās un mainās arī objekti, kam nosaka aizsargjoslas, mainās applūstošo teritoriju robežas (precizējot prognozes vai fizisko situāciju), attiecīgi dokuments vairāk uzskatāms kā informācijas avots un tēmas apkopojums.  Liepājas valstspilsēta: Pašvaldībai skaidri jānosaka speciālists ar atbilstošu pieredzi. Sabiedrības iesaistes veidošanai jāiesaista attiecīgās jomas speciālisti. Komercdarbības pakalpojuma kvalitatīvai sniegšanai, piesaista potenciālos uzņēmējus, kas var sniegt informāciju par veiksmīgai komercdarbībai nepieciešamo. Jāiesaista attiecīgās jomas NVO. Jāizvērtē laiks TemPl izstrādei. Ļoti svarīga ir realizēšanas laika, īstenošanas kārtu izdalīšana. Neveikt detalizāciju, atstājot vietu sīku detaļu izstrādei brīdī, kad būs finansējums. TemPl izstrādē tika prasīta augsta detalizācijas pakāpe. Ņemot vērā, ka TemPl realizācijas laiks aizņem vairākus gadus, šobrīd tas nav viegli pielietojams. Dažkārt sīki izstrādātās detalizācijas neiet līdzi laikam un šobrīd jau ir mainījušajās tendences.  SIA “Reģionālie projekti”: darba uzdevumam un darba tehniskajai specifikācijai jābūt savstarpēji saskaņotiem, taču tiem nav jādublējas: darba uzdevumā norāda, kas ir jāizstrādā, savukārt tehniskajā specifikācijā norāda, kādā veidā jāizpilda darba uzdevums un kādiem ir jābūt darba rezultātiem. Tehnisko specifikāciju nedrīkst mainīt darba procesā.  Lai vērtētu pretendenta/u atbilstību darba izpildei, darba uzdevumā var ietvert punktu par darba izstrādes metodikas, detalizētas izpildes kārtības un laika grafika sagatavošanu. Šāds punkts var kalpot kā kritērijs vairāku pretendentu salīdzināšanai vai pretendenta izslēgšanai viena pretendenta gadījumā.  SIA “Grupa93”: TemPl termiņš plānotājiem ir svarīgs. Taču tas nav TemPl “derīguma” laiks, kas var tikt pagarināts vai saīsināts ar pašvaldības lēmumu.  Cēsu novads: Ieteikums TemPl struktūrai: ģeotelpiskie dati+rīcības plāns.  Meta/u izstrādei nav nepieciešams domes lēmums un formālā publiskā apspriešana. |
| **4.solis** | Iepazīties ar informāciju konkrētā TemPl izstrādes jomā, lai pieņemtu lēmumu par darbu sadalījumu starp pašvaldību un ekspertiem, kā arī TemPl izstrādes iepirkuma procedūru, piemēram, cenu aptauju.  Savlaicīgi gatavot iepirkumu, ja tāds nepieciešams:   * apzināt iespējamo pakalpojuma veicēju loku, t.sk. izmantojot EIS informāciju; * ja notiek TP izstrāde un ir noslēgts līgums ar TP izstrādātāju, konsultēties ar TP izstrādātāju; * sagatavot iepirkuma dokumentāciju, rēķinoties, ka pirmais iepirkums var beigties bez rezultāta un ir jāizsludina atkārtots iepirkums – iespējams, ar šaurāku darba uzdevumu un/vai citām prasībām izpildītājam. | Cēsu novads: nelielas teritorijas ar konkrētu attīstības mērķi nav nepieciešamas iekļaut TemPl iepirkumā. To attīstības risinājumu izstrādei var piesaistīt ekspertus, iedzīvotājus, izglītības iestādes, rīkot metu konkursus. Piemērs – Pirtsupītes gravas labiekārtojums. Skat. <https://www.cesis.lv/lv/novads/aktualitates/zinas/vide/gaidamas-izmainas-pirtsupites-grava-cesis/>.  Īstenojot iepirkumu, darba uzdevumā kā 1. nodevumu lietderīgi pieprasīt detalizētu pārskatu darba uzdevuma izpildi, ietverot kalendāro plānu.  Jūrmalas valstspilsēta:  Iepirkuma dokumentāciju ieteicams sagatavot pēc darba uzdevumā noteikto institūciju nosacījumu saņemšanas, jo pašvaldības rīcībā var nebūt visas 2.punktā iekļautās informācijas nepieciešamo resursu novērtēšanai un arī tehnisko specifikāciju sagatavošanai, un būtisku informācijas daļu paredzamo darbu apjomam var iegūt tieši no institūciju sniegtajām ziņām. |
| **5.solis** | Pirms līguma slēgšanas pašvaldībā nolemt, kādus darbus uzņemas pašvaldība, kādi darbi ir jāveic izpildītājam un ekspertiem.  Līgumā noteikt Darba uzdevuma izpildi vairākos posmos ar konkrētiem nodevumiem katram posmam un konkrētiem termiņiem.  Katra posma izpildei plānot pamatotus termiņus, kā arī līgumā paredzēt soda sankcijas par termiņu neievērošanu vai neapmierinošu darba uzdevuma izpildi. | 12 padziļināti analizējamo TemPl pašvaldības ir norādījušas, ka sadarbība ar TemPl izstrādātājiem ir bijusi laba. Pašvaldības kopumā augsti novērtējušas nodevumu vizuālo kvalitāti un kartogrāfisko materiālu.  Jelgavas novads: TemPl kartogrāfiskais materiāls un telpisko datu kopums tika pasūtīts atsevišķi, pamatojoties uz cenu aptauju. Sagatavotais materiāls ir ļoti labā kvalitātē, līdz ar to telpiskos datus var izmantot turpmākajos plānošanas procesos. |
| **6.solis**  *(Normatīvajā regulējumā noteiktais solis)* | TemPl izstrādē sabiedrība jāiesaista jau pašā sākumposmā. Sabiedrības iesaistei vēlams sagatavot sabiedrības iesaistes plānu, izmantojot VADLĪNIJAS SABIEDRĪBAS LĪDZDALĪBAS NODROŠINĀŠANAI VALSTS PĀRVALDĒ[[11]](#footnote-11);  -vispirms veikt iesaistīto pušu kartēšanu, nosakot mērķgrupas, to iesaistes intensitāti un vēlamos iesaistes veidus. Īpašu vērību veltīt mērķgupām, kuras visvairāk jutīs TemPl rezultātus un kuras var pozitīvi ietekmēt un piedalīties TemPl īstenošanā;  -katrā mērķgrupā identificēt viedokļu līderus, ar kuriem regulāri jāuztur kontakts;  -ar katru mērķgupu un tās viedokļu līderiem vienoties par saziņas stratēģiju t.sk. izmantojot TAPIS iespējas.  Sabiedrība var iniciēt vairāk ideju kā nepieciešams konkrētajā gadījumā. Ja pašvaldība visu sabiedrības sniegto informāciju nevar iestrādāt attiecīgajā dokumentā, ir jānodrošina atgriezeniskā saite, norādot, kur un kā tiks izmantota sniegtā informācija.  Cieša TemPl pasūtītāja un izstrādātāja sadarbība svarīga jau TemPl izstrādes sākumposmā. Nozīmīga ir:  - regulāra topošā TemPl satura un izstrādes procesa apspriešana, par regularitāti vienojoties līgumā saskaņā ar tehnisko specifikāciju;  - detalizēti izstrādātā laika grafika ievērošana, un darba samaksa pa nodevumu posmiem. | Rīgas pilsēta: sabiedrības iesaistei no pašvaldības puses nepieciešama proaktīva rīcība vēl pirms oficiālās publiskās apspriešanas.  SIA “Reģionālie projekti”: Lai apzinātu visas sabiedrības grupas un noteiktu pamatotu to iesaistes līmeni, izstrādājot TemPl, jāveic pilna iesaistīto pušu kartēšana. Dažas mērķgrupas ir tikai jāinformē, bet ir gadījumi, kad tematiski nepieciešama ir koprade. Tomēr ir jārēķinās, ka nevienai pašvaldībai nav kapacitātes braukt pie katra uz mājām. Nepieciešams laikus saprast, kā aizsniegt plašākas sabiedrības grupas caur “atslēgas cilvēkiem”.  Jelgavas valstspilsēta: papildus normatīvajā regulējumā noteiktajai sabiedrības iesaistei, ieteicams organizēt diskusijas/tematiskās darba grupas ar nozares pārstāvjiem un institūcijām. Svarīgi TemPl izstrādei piesaistīt pieredzējušus kvalitatīvu ģeotelpisko datu sagatavošanas speciālistus.  Liepājas valstspilsēta: Metu konkursa rīkošana deva iespējas izvēlēties no vairākām idejām.  Talsu novads: Svarīgi atsevišķu jautājumu risināšanā iekļaut arī atbildīgās institūcijas (Nacionālā kultūras mantojuma pārvalde, Dabas aizsardzības pārvalde, VSIA “Latvijas valsts ceļi”). Sabiedrības iesaiste ir svarīga, tomēr objektīvi jāpieiet rezultātu izvērtēšanai, lai tas būtu sabalansēts un reālistisks.  Lielo novadu problēma – apspriešanas laikā jāizbraukā liela platība. Labs instruments varētu būt iedzīvotāju padomes, jo uz katru ciemu aizbraukt nevar. Problēma ir arī dubultās adreses (deklarētā pret reālo).  SIA “Grupa93”: Labā pieredze – plānot atsevišķus iesaistes pasākumus pašvaldības darbiniekiem un deputātiem, jo plašākai sabiedrībai ir cita perspektīva.  Jūrmalas valstspilsēta: Jūrmala teritorijas plānošanas dokumentu izstrādei ierasti veido darba grupas. Tās tiek veidotas ar rīkojumu, nosakot iesaistītās struktūrvienības un tām deleģētās rīcības. Darba grupām notiek sanāksmes, kurās tiek izskatīti iepriekš sagatavoti darba materiāli un pieņemti lēmumi, piedaloties arī ārpakalpojuma sniedzējam. Tas noteikti disciplinē un palīdz risināt sadarbības problēmas starp speciālistiem.  Valmieras novads: Izstrādātāju un pašvaldības speciālistu darba grupas ir vērtīgas, lai izprastu pašvaldības vajadzības un iespējamos risinājumus jau dokumenta izstrādes procesā.  Bauskas novads: TemPl izstrāde ir labs instruments, lai risinātu specifiskus jautājumus pašvaldības novada teritorijā, piesaistot kvalificētus speciālistus.  Rīgas pilsēta: Parasti tikšanās ar izpildītāju TemPl izstrādes laikā notiek reizi divās nedēļās.  Balvu novads: Izpildītājs ārpus līguma nosacījumiem organizēja klātienes “darbnīcu”, kurā piedalījās studenti, kā arī organizāciju un sabiedrības pārstāvji. |
| **7.solis** | Normatīvais regulējums paredz, ka pašvaldībai ir jānodrošina sabiedrībai iespēja iepazīties ar jau apstiprināto TemPl, bet nenosaka obligātu prasību, ka pašvaldībai jāpieņem lēmums par TemPl nodošanu publiskai apspriešanai pirms lēmuma pieņemšanas. Arī TAPIS ir paredzēta iespēja nodot dokumentu publiskajai apspriešanai bez pašvaldības lēmuma.  Tomēr lēmuma pieņemšana par TemPl publisko apspriešanu ir iesakāma, jo tā disciplinē TemPl izstrādes procesu.  Lēmumu pieņemšanas procesā vēlams iesaistīt pašvaldības komitejas, kuras skar TemPl tēmas, tādejādi savlaicīgi iesaistot domes deputātus. | Prakse rāda, ka lielākā daļa pašvaldību publiskai apspriešanai TemPl nodod, pieņemot lēmumus. Tomēr ne vienmēr lēmumi tiek laikus ievietoti TAPIS.  Cēsu novads: jāveicina koprades process, iesaistot sabiedrību TemPl izstrādē.  Jūrmalas valstspilsēta: Skaidrības labad normatīvajā regulējumā varētu noteikt, ka lēmumu par dokumenta nodošanu publiskajai apspriešanai un atzinumu saņemšanai pieņem pašvaldības dome, lai gala lēmuma pieņēmējs jau savlaicīgi būtu iesaistīts plānošanas dokumenta satura veidošanā. |
| **8.solis**  *(Normatīvajā regulējumā noteiktais solis)* | Populārākais sabiedrības iepazīstināšanas veids ir sanāksme. Taču sabiedrību ar TemPl var iepazīstināt dažādos veidos11.  Jāņem vērā, ka attiecībā uz dažām mērķgrupām pietiekama var būt arī informēšana. Savukārt liela uzmanība pievēršama tām sabiedrības mērķgrupām, kuras gūs labumu no TemPl, un kurām ir vislielākā ietekme TemPl risinājumu izstrādē un īstenošanā.  Lai sabiedrības iesaiste būtu efektīva, to nepieciešams plānot, jau uzsākot TemPl izstrādi, ņemot vērā gan TemPl mērķi, gan pašvaldības iespējas, gan iesaistīto pušu intereses.  Sabiedrības iesaistē izmantot daudzveidīgus informācijas apmaiņas kanālus - sākot no afišu dēļa un pašvaldības tīmekļa vietnes līdz sociālajiem tīkliem, lai iesaistītu aktīvākos, ieinteresētākos sabiedrības pārstāvjus, kas ir gatavi veltīt savu laiku, līdzdarboties TemPl risinājumu izstrādē un īstenošanā.  Sabiedrības iesaistes pasākumos vērst uzmanību uz TemPl īstenošanu, uzsverot sabiedrības ieguvumus.  TemPl izstrādes procesā piesaistīt pašvaldības sabiedrisko attiecību un mārketinga speciālistus, kas seko visām norisēm saistībā ar TemPl izstrādi un apspriešanu un operatīvi piedāvā dažādus sabiedrības iesaistes veidus un formātus, ja plānotie nav pietiekoši efektīvi.  Ļoti svarīgi ir nodrošināt iespēju sabiedrībai sekot TemPl izstādes procesam, iepazīties ar TemPl pirmo redakciju, komentēt to un saņemt atgriezenisko saiti. | Siguldas novads: Iesaistīt sabiedrību jau procesā, kas varētu saukties – noteikt prioritātes tēmām, par kurām jāizstrādā TemPl. Sabiedrība prasīja pašvaldībai ļoti kompleksi izstrādāt vadlīnijas, kuras dod iespēju novadam īpaši izcelt savas labās puses. Līdz ar to sabiedrība jau no paša sākuma sāk justies atbildīga par TemPl saturu. Piesaistīt labus mārketinga speciālistus, kuri izstrādā plānu visām turpmākajām darbībām sabiedrības kompleksai iesaistei. Kopumā TemPl izstrādes laikā notika 29 sanāksmes, kurās sākumposmā piedalījās daži dalībnieki, bet noslēgumā – 50. Vislabākais sociālo tīklu iesaistes variants bija FB “Siguldieši plāno”.  Rīgas valstspilsēta: Dārziņu TemPl iIzstrādes laikā, iesaistot iedzīvotājus, notika vietu apsekojums “Apkaimes gida” ietvaros. Rīgas gadījumā Dārziņos no atsevišķiem ieinteresētiem iedzīvotājiem izveidojās apkaimes iedzīvotāju biedrība.  Savukārt “Ūdens teritoriju un krastmalu tematiskā plānojuma” popularizēšanai tika sagatavota drukāta infografika. Visi TemPl tika izstādīti Rātsnamā, nodrošinot klātienes konsultācijas interesentiem. Ieteikums – veidot atraktīvas, motivējošas īsfilmiņas par TemPl priekšrocībām un nepieciešamību.  Bauskas novads: TemPl sabiedriskās apspriešanas ieteicams organizēt neformālā vidē, lai sasniegtu lielāku iedzīvotāju aktivitāti - Bauskā tika organizētas vairākas publiskās apspriešanas un izglītojoši pasākumi. TemPl izstrādātāji to prezentēja populāros pasākumos, piemēram, “Bauskas vecpilsētas pagalmu svētki un putras godēšana”, “Traktordienas 2019” .  Liepājas valstspilsēta: Lielu atsaucību saņēmām, iesaistot sabiedrību veicot aptauju, kas bija sastādīta ar atbilžu variantu izvēlēm un iespēju atbildēt brīvā formā. Aptauja tika veikta, izmantojot pilsētas medijus, t.sk. pašvaldības tīmekli.  Ogres novads: Sabiedrības līdzdalība TemPl izstrādes ietvaros īstenotajos sabiedrības iesaistes pasākumos bija zema. Iedzīvotāji tika aicināti iesniegt priekšlikumiem par ainavas vērtībām bijušajā Ikšķiles novadā, dalīties ar stāstiem par kādu vietu, kokiem, augiem, ar kuriem saistās kāds īpašs notikums. Tika saņemts viens ziņojums. Sabiedrība tika aicināta izteikt viedokli par TemPl redakciju, bet netika saņemts neviens priekšlikums.  Talsu novads: svarīgs instruments sabiedrības iesaistei ir iedzīvotāju padomes.  SIA “Grupa93”: publiskās apspriešanas laikā jāparedz īpaši pasākumi pašvaldības deputātiem. |
| **9.solis** | Apkopot sabiedrības komentārus par sagatavotajiem TemPl risinājumiem un redakcijām, sagatavot pašvaldības atbildes uz tiem, kā arī nodrošināt komentāru un atbilžu publiskošanu.  Komunicēt un uzklausīt institūcijas, kas iebilst TemPl risinājumiem, lai vienotos par abām pusēm akceptējamiem risinājumiem.  Sagatavot ziņojumu par publiskās apspriešanas norisi, ko publicē pašvaldības informatīvajā izdevumā, pašvaldības tīmekļa vietnē un FB. | Rīgas valstspilsēta: Sagatavots un publiskots “ZIŅOJUMS PAR 11 TEMATISKO PLĀNOJUMU IZSTRĀDI”, kura pielikumā pārskats par saņemtajiem priekšlikumiem par tematisko plānojumu projektiem un to izvērtējums <https://www.rdpad.lv/wp-content/uploads/2017/10/valsts/TmP_izstrade_parskats_17.20.2017_.pdf>  Jūrmalas valstspilsēta: Noteikti ir svarīgi sniegt sabiedrībai atgriezenisko saiti par publiskās apspriešanas rezultātiem, tomēr šo procedūru TemPl normatīvajā regulējumā nevajadzētu noteikt stingrāku (pielīdzināt TP, LP un DP procedūrai, kas prasa sniegt īpaši argumentētu noraidījumu), jo atkarībā no TemPl specifikas, iedzīvotāju iesaiste var būt svarīga vairāk informācijas ieguvei, bet ne tik ļoti risinājumu izvērtēšanai un piemērošanai. |
| **10.solis**  *(Normatīvajā regulējumā noteiktais solis)* | Pašvaldībai un TemPl izstrādātājiem izvērtēt, vai TemPl projekts virzāms apstiprināšanai vai atkārtotai apspriešanai.  Atkārtota apspriešana nepieciešama, ja būtiski tiek mainīti risinājumi. Īpaša vērība jāpievērš risinājumiem, kurus paredzēts integrēt pašvaldības saistošajos dokumentos.  Jārod iespēja sabiedrībai un NVO iepazīties ar TemPl pilnveidotajiem risinājumiem pirms to apstiprināšanas ar pašvaldības lēmumu. | Lielākā daļa pašvaldību TemPl nerīko atkārtotu publisko apspriešanu.  Balvu novads: TemPl 1.redakcijā bija rakstīts par estrādes pārvietošanu un daudzdzīvokļu mājas nojaukšanu. Pēc aktīviem sabiedrības iebildumiem TemPl 2. redakcijā estrādes pārvietošana palika tikai kā ieteikums, bet mājas  nojaukšana vairs netika pieļauta. |
| **11.solis** | TemPl risinājumu integrēšana teritorijas plānojumā un citos pašvaldības dokumentos jāparedz jau pašā TemPl izstrādes sākumposmā - gatavojot darba uzdevumu, t.sk. raksturojot Templ saturu un struktūru:   * TemPl informatīvā daļa var kalpot par pamatu teritorijas plānojuma Paskaidrojuma rakstam; * savukārt risinājumu daļa - par pamatu Teritorijas izmantošanas un apbūves noteikumiem, kā arī citiem saistošiem dokumentiem; * ņemot vērā to, ka TemPl risinājumu detalizācija un mērogs var atšķirties no citu dokumentu detalizācijas, TemPl jāparedz iespēja nepieciešamības gadījumos detalizēt risinājumus, pamatojoties uz Templ iekļautajām vadlīnijām par TemPl turpmāko izmantošanu un norādi pašvaldības lēmumā par TemPl apstiprināšanu.   Pieņemot lēmumu par TemPl apstiprināšanu, tajā nosaka darbības termiņu (TAPL 32.pants), kā arī atsevišķu punktu par TemPl rezultātu izmantošanu TP, LP, DP un citos pašvaldības dokumentos, ja nepieciešams.  Gandrīz visas pašvaldības ir norādījušas, ka pašlaik tiek izstrādāts jauns TP, kurā tiks integrēti spēkā vai izstrādē esošo TemPl risinājumi. | Jelgavas valstspilsēta: Plānošanas dokumentā ir norādīts, ka, lai uzlabotu pilsētas ūdensobjektu stāvokli, jāņem vērā TemPl iekļautos priekšlikumus publisko ūdeņu plānošanas un izmantošanas uzlabošanai. Pilsētas TP tiks iekļauta informācija par prioritāri attīstāmām teritorijām un objektiem, kuri jau ir izvērtēti TemPl izstrādes procesā. TemPl risinājumi tiek izmantoti arī Dabas aizsardzības plāna izstrādē  Jūrmalas valstspilsēta:  TemPl sniegtās rekomendācijas ir paredzēts iekļaut jaunā pilsētas teritorijas plānojumā, kad notiks tā izstrāde.  Rīgas valstspilsēta: TemPl Izmantots Rīgas teritorijas plānojumā – atbilstoši TemPl risinājumiem paredzēta zemāka apbūve ūdensmalās, paredzēti atjaunojamie ūdensobjekti, TIAN ietvertas prasības, piemēram, peldvietu nepieciešamajam labiekārtojumam un infrastruktūras nodrošinājumam, prasības piestātnēm, laivu un jahtu ostu izveidei un tajā nepieciešamajai infrastruktūrai, nosacījumi piesārņotu un potenciāli piesārņotu teritoriju izmantošanai un apbūvei, utt… Tomēr jāņem vērā, ka viennozīmīgu un neapstrīdamu integrēšanu TP var nodrošināt tikai tādos gadījumos, kad risinājumi veidoti ar detalizāciju līdz kadastra robežām.  Siguldas novads: TP TIAN nostiprināti nosacījumi attiecibā uz apbūvi. Pamatojoties uz TemPl ieteikumu, 2019.gadā tika grozīta Siguldas pilsētas robeža, ko pieļāva tā laika normatīvais regulējums. TIAN nostiprināti metodiskie norādījumi kultūrvēsturisko būvju un teritoriju attīstībai, apzaļumošanai publiskajās teritorijās.  Ogres novads: Ikšķiles novada teritorijas plānojuma Grafiskajā daļā noteikta teritorija ar īpašiem noteikumiem – Daugavas krasta ainava (TIN5). Teritorijas izmantošanas un apbūves notikumos izvirzītie atbilstošie nosacījumi*.*  Valmieras novads: Pašlaik noris Valmieras novada teritorijas plānojuma izstrāde, kā ietvaros tiek aktualizēts arī TemPl “Valmieras pilsētas transporta infrastruktūras attīstības koncepcija”. Jaunu ielu plānošanā un esošo uzlabošanā tiek izvērtēti tematiskajā plānojumā ietvertie priekšlikumi. |
| **12.solis** | Pašvaldībai, sagatavojot darba uzdevumus LP un DP izstrādei, tajos jāietver prasība ņemt vērā atbilstošos TemPl risinājumus. | Ogres novads: Pašvaldība nodrošina Ogres novada TemPl “Ikšķiles pilsētas un ciemu apstādījumu koncepcija” ievērošanu LP un DP izstrādes ietvaros.  Rīgas valstspilsēta: Rīgas kvartālu TemPl ir konceptuāli dokumenti, lai precizētu funkcijai nepieciešamos zemes gabalus. Šo TemPl ietvaros tiek izvirzīti priekšlikumi dalītā īpašuma izbeigšanai un zemes gabalu robežām. Kvartālu TemPl dažkārt tiek izmantoti arī kā pamatojums LP izstrādei.  Jelgavas valstspilsēta: DP darba uzdevumos, kuri tiek izstrādāti upju krastmalu tuvumā, tiek iekļautas prasības no TemPl.  Siguldas novads: DP darba uzdevumos iekļauj prasības par ielu plānošanu, kuru risinājumi iekļauti TemPl.  Valmieras novads: Ceļu būvinženieri izsniedzot nosacījumus un tehniskos noteikumus projektu (tai skaitā – DP un LP izstrādei), atsaucas uz TemPl risinājumiem. |
| **13.solis** | Par TemPl izstrādi atbildīgajai pašvaldības amatpersonai – izstrādes vadītājam, jāapzin un struktūrvienības, kas ir saistītas ar konkrētā TemPl saturu, izstrādi un īstenošanu, kā arī jāapzin pašvaldības dokumentus, kas saistīti ar TemPl tēmu.  Izstrādājot TemPl, par tā mērķiem un saturu laikus jāinformē citas pašvaldības struktūrvienības, kuru kompetence ir saistīta ar TemPl saturu.  Pašvaldībā vēlams izveidot sadarbības platformu, ko koordinē izstrādes vadītājs, informācijas apmaiņai par TemPl risinājumu izstrādi un izmantošanu. | Talsu novads, Bauskas novads: TemPl integrēts attiecīgo novadu IAS, AP.  Jelgavas valstspilsēta: TemPl integrēts pašvaldības saistošajos noteikumos. TemPl informācija (pēc nepieciešamības to aktualizējot) tiks izmantota projektu sagatavošanā ES fondu finansējuma apguvei, kā piemēram, Svētes upes gultnes pārtīrīšana, krastu erozijas novēršana, caurplūdes atjaunošana un kompleksi pretplūdu pasākumi, kura īstenošana ir plānota laikā periodā 2026.-2029.gadam. TemPl ņemts vērā Jelgavas valstspilsētas un Jelgavas novada ilgtspējīgas attīstības stratēģija līdz 2034. gadam un attīstības programma 2023.–2029. gadam izstrādē.  Bauskas novads: TemPl tiek izmantots projektu ideju ģenerēšanā un sagatavošanā.  Siguldas novads: Pašvaldības saistošajos noteikumos par reklāmas izvietošanu ietverti TemPl nosacījumi reklāmām pilsētas centra apkaimē. Pamatojoties uz TemPl noteiktajām vadlīnijām tiek sagatavoti projektēšanas uzdevumi satiksmes infrastruktūras būvdarbiem, tajā skaitā ieteikumu formā tiem, kas nav pašvaldības īpašumā.  Valmieras novads: ielu pārbūves/izbūves projektos tiek izmantoti TemPl ieteiktie šķērsprofili. |
| **14. solis** | Pašvaldībās, kurās ir izstrādāta pašvaldības attīstības dokumentu uzskaites un novērtēšanas sistēma, TemPl tekstā vai lēmumā par tā apstiprināšanu jāietver norāde par TemPl iekļaušanu šajā sistēmā un specifiskiem novērtēšanas nosacījumiem, ja tādi nepieciešami.  Pašvaldībās, kurās nav pašvaldības attīstības dokumentu uzskaites un novērtēšanas sistēmas, TemPl tekstā jāiekļauj sadaļa par TemPl novērtēšanu:   * novērtēšanas periods; * novērtēšanas rādītāji (pasākumu izpilde, specifiski indikatori); * novērtēšanas veids (atsevišķs pārskats, ziņojums vai integrēšana cita dokumenta, piem., AP novērtējumā); * novērtējuma publiskošana, t.sk. pasākumi sabiedrībai. | Bauskas novads: TemPl uzraudzības un īstenošanas kārtība ir ļoti grūti izpildāma. Katrs dokuments ir ļoti individuāls un arī uzraudzības kārtībai ir jābūt labi pārdomātai. KonkrētāTemPl uzraudzība ir noteikta konkrēti un raksturota detalizētāk TemPl Paskaidrojuma daļā.  Liepājas valstspilsēta: TemPl izpildei nav konkrētas uzraudzības. Liepājas būvvalde seko līdzi izpildītām darbībām un kārtām. Izstrādātais tematiskais plānojums ir iekļauts attīstības programmā un tiek plānots budžetā.  Mārupes novads: TemPl īstenošanu var uzraudzīt, ja tiek noteikti konkrēti pasākumi, termiņi un atbildīgās institūcijas, un procesi, kuru ietvaros ir jāīsteno TemPl pasākumi (jāiekļauj investīciju plānā, jāiekļauj saistošajos noteikumos, jāiekļauj detālplānojumos u.t.t.), pretējā gadījumā, nav īsti ko uzraudzīt. Vislabāk tas sagatavojams plāna veidā (tabula, grafiks vai kas tāds, jo teksta informāciju neuztver kā uzdevumus  Rīgas valstspilsēta: rēķināties, ka TemPl īstenošana bieži ir atkarīga no citām pašvaldības institūcijām, to kapacitātes, vēlmes/izpratnes un finanšu resursiem.  Dārziņu Templ atbildību un procesa darba shēma atspoguļota TemPL risinājumos, skat. paskaidrojuma raksta 157.-161.lpp.  Siguldas novads: TemPl uzraudzība notiek, taču nav sagatavots ziņojums par rezultātiem.  Valmieras novads: TemPl Vides pārskata 11.nodaļā “Paredzētie pasākumi plānošanas dokumenta īstenošanas monitoringa nodrošināšanai” ir norādīti indikatori TemPl monitoringa ziņojuma izstrādei.  Talsu novads: Tematiskajam plānam ir noteikta uzraudzības sistēma. Par tā īstenošanu 2019. un 2020. gadā ir sagatavoti pārskati. Ņemot vērā, ka ir stājusies spēkā Talsu novada Attīstības programma 2022.-2028.gadam un daļēji informācija ir integrēta tajā, uzraudzība pēdējos gados nav veikta. |

|  |
| --- |
| *Lai gan normatīvā regulējuma apjoms TemPl izstrādes un izmantošanas jomā nav apjomīgs, aptauja un sanāksmes diskusija liecināja, ka koprades dalībnieku izpratne par tā piemērošanu, kā arī TemPl izstrādes un izmantošanas procesu ir atšķirīga. Piemēram, dažu sanāksmes dalībnieku ieskatā TemPl derīguma termiņš noslēdzas līdz ar tā risinājumu iekļaušanu TP vai citos dokumentos, un pašvaldības lēmumā konkrēts Templ derīguma termiņš nav jānorāda. Līdz ar to Ieteikumos pašvaldībām par TemPl izstrādes un izmantošanas procesu, tika iekļauts pārskats* *par normatīvā regulējuma prasībām TemPl izstrādes un izmantošanas jomā ar skaidrojums par regulējuma prasību ievērošanu.*  *Ieteikumu projekts pašvaldībām par TemPl izstrādes un izmantošanas procesu tika pārrunāts kopīgajā sanāksmē 2025.gada 4.februāri, kurā piedalījās koprades dalībnieki no pašvaldībām, Kurzemes PR, LU un profesionālajām NVO - LTA un LAAA (9.pielikums). Klātienes diskusijā izraisījās aktīva diskusija par sanāksmes dalībnieku praktisko pieredzi TemPl izstrādes un izmantošanas jomā, kas tika iekļauta Izvērtējuma autoru sagatavotajā ieteikumu projektā.* |

# **7. Kopsavilkums**

## **7.1. Normatīvais ietvars**

TemPl ir salīdzinoši jauns teritorijas attīstības plānošanas dokumentu veids, kas teritorijas attīstības plānošanas sistēmas normatīvajā regulējumā nostiprināts līdz ar TAPL stāšanos spēkā 2011.gadā. TemPl mērķis – apkopot informāciju un izstrādāt risinājumus telpiskās plānošanas vajadzībām, kas ir saistīti ar atsevišķu nozaru attīstību (piemēram, transporta infrastruktūra, veselības aprūpes iestāžu un izglītības iestāžu izvietojums) vai specifisku tematu (piemēram, inženiertīklu izvietojums, ainaviski vērtīgas teritorijas un riska teritorijas). TemPl ievēro, izstrādājot citus teritorijas attīstības plānošanas dokumentus. TemPl var izstrādāt visos telpiskās plānošanas līmeņos, tai skaitā vietējā līmenī.

Izstrādājot vietēja līmeņa TemPl, jāņem vērā gan TAPL, gan MKN Nr. 628 noteiktais. TemPl izstrāde vietējā līmenī ir brīvprātīga – to ar pašvaldības lēmumu nosaka konkrētā pašvaldība. Detalizēta TemPl izstrādes un ieviešanas procedūra vietēja līmeņa TemPl valsts līmenī nav noteikta, paredzot iespēju konkrētus TemPl izstrādes nosacījumus un prasības noteikt pašvaldībām TemPl izstrādes darba uzdevumā. Atbilstoši normatīvajam regulējumam vietēja līmeņa TemPl ir jāizstrādā TAPIS digitālajā platformā, tajā publicējot pašvaldības lēmumus par TemPl izstrādes procedūru, TemPl izstrādes darba uzdevumu, TemPl projektus un gala redakciju.

## **7.2. Tematisko plānojumu izstrāde pašvaldībās**

2024.gada 1.decembrī TAPIS bija reģistrēti 103 TemPl: spēkā esoši bija 72 TemPl, izstrādes procesā - 31. Kopējais TemPl valstī ir nedaudz lielāks, jo ne visi TemPl ir ievietoti TAPIS. Lielākais spēkā esošo TemPl skaits (59 TemPl) ir izstrādāts Rīgas PR pašvaldībās. Citu PR pašvaldībās ir izstrādāti 4 vai 5 TemPl, taču Latgales PR pašvaldībās bija tikai viens spēkā esošs TemPl Balvu novadā. Pašvaldību aktivitāte TemPl izstrādes jomā ir atšķirīga. Vismaz viens spēkā esošs vai ar pašvaldības lēmumu uzsākts TemPl bija 24 Latvijas pašvaldībās (lielākais TemPl skaits Rīgas valstspilsētā – 49). Savukārt 20 pašvaldībās nebija neviena spēkā esoša vai uzsākta TemPl.

Spēkā esošie TemPl aptver plašu tēmu loku. Gandrīz puses apstiprināto TemPl veltīti kvartālu plānošanai Rīgas valstspilsētā, minētajos TemPl iekļaujot viena vai vairāku pilsētas kvartālu teritorijas. Ievērojams TemPl skaits veltīts publiskās ārtelpas un transporta plānošanai, kā arī kompleksai teritorijas attīstīšanai, piemēram, Siguldas pilsētā, Talsu vecpilsētā, Rīgas brīvostā, Dārziņu apkaimē. TemPl tēmu lokā ir arī ainavu, ūdensobjektu un meliorācijas, piekrastes, aizsargjoslu un aprobežojumu, kā arī kultūrvēsturisko teritoriju plānošana. Minētais Templ sadalījums pa tēmām ir indikatīvs, jo dažkārt TemPl vienlaikus ir ietvertas vairākas tēmas. Tematiskajos plānojumos, kas uzsākti 2024.gadā, ir pieaudzis transporta plānošanai veltīto TemPl īpatsvars.

TAPIS iekļautie TemPl kopumā atbilst normatīvā regulējuma prasībām. Tomēr vairākos gadījumos TAPIS nav ievietoti lēmumi par TemPl apstiprināšanu un pieejamību pašvaldību tīmekļos. Turklāt lielai TemPl daļai tekstā vai pašvaldības lēmumā trūkst norādes par TemPl darbības termiņu un uzraudzību.

## **7.3. Tematisko plānojumu izvērtēšana**

Laika posmā no 2024.gada novembra līdz 2025.gada februārim nolūkā apkopot informāciju par situāciju TemPl izstrādes un pilnveidošanas jomā, pielietojot koprades principus, tika veikts TemPl Izvērtējums, tajā aicinot piedalīties Latvijas pašvaldības, plānošanas reģionus, telpiskās plānošanas jomā nozīmīgākās augstskolas LBTU, LU, RTU, plānošanas uzņēmumus SIA “Grupa 93”, SIA “Metrum”, SIA “Reģionālie projekti” un profesionālās NVO: LAAA, LAS un LTA. Izvērtējuma ietvaros notika visu iesaistīto pušu aptauja, 12 spēkā esošo TemPl padziļinātā analīze un kopīga sanāksme “Kā labāk izstrādāt vietēja līmeņa tematisko plānojumu?”.

Aptaujas veikšanai Google vidē tika izstrādāti divi aptaujas anketu varianti, kuru saites iepriekšminētajiem respondentiem tika nosūtītas ar VARAM vēstuli:

* uz pirmo aptaujas anketas variantu, kas tika adresēts pašvaldībām, kurās saskaņā ar TAPIS un interneta informāciju uz 2024. gada 1.decembri bija vismaz viens spēkā esošs vai uzsākts TemPl, plānošanas reģioniem, kā arī iepriekšminētajiem plānošanas uzņēmumiem, augstskolām un NVO, atbildes iesniedza 75% aptaujāto;
* uz otro aptaujas anketas variantu, kas tika adresēts pašvaldībām, kurās saskaņā ar TAPIS un interneta informāciju uz 2024. gada 1.decembri nebija neviena spēkā esoša vai uzsākta TemPl, atbildes iesniedza 65% aptaujāto.

Lai gan jautājumu skaits katrā aptaujas variantā bija atšķirīgs, aptaujas dalībnieki kopumā norādīja, ka TemPl ir nozīmīgs teritorijas attīstības plānošanas dokuments, tomēr pašvaldībām trūkst pārliecības par pašvaldību un iedzīvotāju ieguvumiem no TemPl izstrādes. Būtiskākie šķēršļi aktīvākai TemPl izstrādei ir tā juridiskais statuss, finanšu trūkums, pašvaldību darbinieku nepietiekamā kapacitāte, valsts institūciju pārāk detalizētās prasības, kā arī praktisku vadlīniju trūkums par TemPl izstrādi un integrēšanu citos, tostarp saistošajos, pašvaldības dokumentos.

Veicot 12 TemPl padziļināto analīzi, sadarbībā ar attiecīgo pašvaldību:

* katram TemPl tika sagatavots pase/profils, kurā pašvaldības darbinieki novērtēja konkrētā TemPl kvalitāti deviņos kvalitātes kritērijos. Augstākie vērtējumi tika piešķirti kvalitātes kritērijos par TemPl vizuālo kvalitāti, sadarbību ar izstrādātāju un sabiedrības iesaisti. Zemāk ir vērtēta TemPl risinājumu integrēšana TP, LP un DP;
* daļēji strukturētu interviju ietvaros novērtētas katra padziļināti analizētā TemPl stiprās un vājās puses, kā arī apkopota pašvaldību pieredze un prakses piemēri, kurus ir lietderīgi popularizēt citiem TemPl izstrādātājiem.

## **7.4. Izvērtējuma rezultāti**

Aptaujas, 12 TemPl padziļinātās analīzes un kopējās sanāksmes diskusiju rezultāti tika iekļauti TemPl izstrādes procesa provizoriskajā SVID vērtējumā 8. pielikumā, kā arī Izvērtējuma 6. nodaļā “Ieteikumi pašvaldībām par TemATISKO PlĀNOJUMU izstrādes un izmantošanas procesu”, kas tika apspriesti sanāksmē “Kā labāk izstrādāt vietēja līmeņa tematisko plānojumu?” Koprades procesā sanāksmē tika izteikta virkne viedokļu, priekšlikumu un ieteikumu:

* TemPl ir labs plānošanas instruments, kas sekmē specifisku jautājumu un detalizētu vietu izpēti, pamatojumu sagatavošanu citu pašvaldības dokumentu izstrādei, finansējuma plānošanai kā arī sabiedrības līdzdalību un ieinteresēto pušu pārstāvniecību teritorijas attīstības plānošanā.
* Būtiskākais šķērslis aktīvākai TemPl izstrādei pašvaldību ieskatā - finansējuma un pieredzes trūkums, kā arī nepietiekama izpratne un informācija par TemPl juridisko statusu un tā risinājumu integrēšanu citos pašvaldības dokumentos;
* Būtiski svarīga ir sabiedrības līdzdalības nozīme TemPl izstrādē,jo tā dod iespēju laicīgi un detalizēti apspriest konkrētus problēmjautājumus un rast risinājumu, tādējādi atvieglojot TP izstrādi. Tāpēc pašvaldībai ir ļoti svarīgi noformulēt konkrētus, sabiedrībai saprotamus TemPl izstrādes mērķus un ieguvumus.
* Spēkā esošais normatīvais regulējums sabiedrības iesaistes procesu TemPl izstrādē nodrošina pietiekoši, tādēļ nav nepieciešams noteikt vēl papildus prasības par sabiedrības iesaisti. Tomēr pašvaldībām jāņem vērā, ka iepazīstināšanu ar TemPl un tā risinājumiem ir svarīgi veikt vēl pirms pašvaldības lēmuma pieņemšanas par TemPl apstiprināšanu.
* Sabiedrības iesaiste jāorganizē mērķtiecīgi un jēgpilni, apzinot TemPl izstrādē ieinteresētās un skartās mērķgrupas, iesaistot sabiedrisko attiecību speciālistus un izmantojot citu pašvaldību pieredzi par veiksmīgiem sabiedrības iesaistes veidiem un pasākumiem.
* Pašvaldībai ir galvenā atbildība par TemPl kvalitāti, sākot no darba uzdevuma un iepirkuma tehniskās specifikācijas sagatavošanas līdz pat darbu izpildes kontrolei un TemPl novērtēšanai. Taču nereti pašvaldības darbinieku kapacitāte, sadarbība ar citām pašvaldības struktūrām un valsts institūcijām ir nepietiekoša, iztrūkstot vienotai izpratnei par TemPl tvērumu, mērķi, uzdevumiem un turpmāko īstenošanu.
* TemPl atziņas tiek analizētas, izstrādājot pašvaldību IAS, savukārt pašvaldību AP un to Rīcības un investīciju plānos tiek iekļautas TemPl minētās rīcības vai pasākumi. Pašvaldību TP TemPl risinājumi integrēti retāk, turklāt pārsvarā TP konceptuālajā sadaļā, vēl retāk - LP un DP. Jauno TP izstrādes kontekstā minētā TemPl izmantošanas proporcija dažādos dokumentos pašlaik mainās, tāpēc tā būtu jāaktualizē pēc jauno TP apstiprināšanas.
* TemPl, LP, DP mērogi un detalizācija ir atšķirīga. Vairāku pašvaldību ieskatā TemPl risinājumu integrēšanas procedūra pašvaldības saistošajos dokumentos normatīvajā regulējumā pašlaik nav noteikta pietiekami un iztrūkst skaidrojuma par tādu TemPl risinājumu integrēšanu pašvaldības saistošajos dokumentos, kas nav noteikti ar precizitāti līdz kadastra robežām.

|  |
| --- |
| TemPl izstrādes un izmantošanas procesa pilnveidošanai koprades procesā tika izvirzītas šādas **prioritārās rīcības**:   * TemPl izstrādes darba uzdevumā pašvaldībām iekļaut nosacījumus TemPl struktūrai, norādot, kādas TemPl sadaļas nepieciešamas sagatavot: vai tikai informatīvo daļu, vai konceptuālus risinājumus, vai vadlīnijas risinājumu integrēšanai citos dokumentos, vai konkrētus priekšlikumus saistošajiem dokumentiem, piemēram, TIAN. * TemPl plānotās darbības fokusēt uz pašvaldības kompetenci un iespējām. * Iesaistīt sabiedrību jau pašā plānošanas sākumposmā, izmantojot elastīgas, rosinošas un ilglaicīgas sabiedrības iesaistes formas, piemēram, kopīgu teritorijas izpēti, videomateriālus, digitālas plānošanas vietnes, vienlaikus nodrošinot atgriezenisko saiti. * Sagatavot dažādām TemPl tēmām veltītas tematiskas vadlīnijas ar labās prakses piemēriem, kā arī organizēt izglītojošus pasākumus pašvaldībām, ekspertiem un valsts institūcijām. * VARAM izvērtēt iespēju TemPl izstrādātos risinājumus vai rezultātus integrēt pašvaldības saistošajos attīstības plānošanas dokumentos bez papildus sabiedriskās apspriešanas. * Izvērtējot teritorijas attīstības plānošanas sistēmu kopumā, apsvērt termina “tematiskais plānojums” aizstāšanu ar terminu “tematiskais plāns”, jo pēc savas būtības un izpildījuma TemPl nereti ir “hibrīdi” dokumenti, kas ietver arī konkrētus pasākumus un rīcības, kas tiek iekļautas pašvaldību AP un investīciju plānos. |

## **7.5. Tematisko plānojumu analīzes kopsavilkums**

Apkopojot aptaujā, 12 TemPl padziļinātajā analīzē un sanāksmē “Kā labāk izstrādāt vietēja līmeņa tematisko plānojumu?” iegūto informāciju, *Izvērtējuma autoru* ieskatā TemPl izstrādes un ieviešanas procesa pilnveidošanai iezīmējas 3 scenāriji:

1. scenārijs - **“Normatīvais**”: noteikt detalizētu TemPl izstrādes un ieviešanas procedūru, veicot grozījumus spēkā esošajā normatīvajā regulējumā vai izstrādājot jaunu regulējumu.

Lai īstenotu 1. scenāriju, nepieciešams veikt TemPl izstrādes un izmantošanas jomas regulējuma juridisko analīzi, ņemot vērā Izvērtējumā identificētos problēmjautājumus[[12]](#footnote-12), kā arī veikt attiecīgus TAPL vai MKN Nr. 628 grozījumus, vai TemPl izstrādes un izmantošanas procesam izstrādāt atsevišķus MK noteikumus, kā tas norādīts vienā no aptaujas atbildēm.

1. scenārijs – **“Integrētais”:** sagatavot normatīvā regulējuma grozījumus, lai risinātu Izvērtējumā identificētos problēmjautājumus13, un vispārīgas vadlīnijas par TemPl izstādes procesu un izmantošanu ar pašvaldību prakses piemēriem, ņemot vērā normatīvā regulējuma grozījumus. Iespēju robežās sagatavot arī tematiskās vadlīnijas par pašvaldībām aktuālākajām tēmām.
2. scenārijs – “**Vadlīniju**”: izstrādāt vadlīniju kopu, kurā ietilpst vispārīgās vadlīnijas, skaidrojot Izvērtējumā identificēto problēmjautājumu12 risinājumus, ietverot pašvaldību prakses piemērus, un tematiskas vadlīnijas par dažādu tēmu TemPl izstrādi un izmantošanu.

Lai īstenotu 3. scenāriju, nepieciešams izstrādāt gan vispārīgas vadlīnijas par TemPl izstrādes procesu un problēmjautājumu12 risinājumiem, gan vairākas tematiskas vadlīnijas ar prakses piemēriem, vispirms identificējot tās TemPl tēmas, kuru vadlīniju izstrāde pašvaldībām ir prioritāra.

5.tabula. Provizorisks TemPl izstrādes un izmantošanas procesa pilnveidošanas Scenāriju vērtējums.

|  |  |  |  |
| --- | --- | --- | --- |
| **Scenārija nr., nosaukums** | **Scenārija īstenošanas rezultāts** | **Pozitīvie aspekti, īstenojot scenāriju** | **Negatīvie aspekti, īstenojot scenāriju** |
| 1.  “Normatīvais” | Veikti grozījumi normatīvajā regulējumā vai izstrādāti atsevišķi MK noteikumi, kas nosaka detalizētu TemPl izstrādes un izmantošanas procedūru. | Normatīvajā regulējumā nostiprināta detalizēta TemPl izstrādes un izvērtēšanas procedūra, ko pašvaldības var izmantot savā tiešajā darbā teritorijas attīstības plānošanā.  Normatīvajā regulējumā nostiprinātā detalizētā TemPl izstrādes un izmantošanas procedūra veido pamatu TemPl izstrādes un izmantošanas procesa vērtēšanas kritērijiem, ko var veikt gan pašvaldība, gan VARAM. | Apjomīgs ierēdņu darba un administratīvo resursu ieguldījums. Saskaņā ar pašreizējo regulējumu TemPl gan saturiski, gan teritoriāli var būt ļoti dažādi. Līdz ar to ir sarežģīti izstrādāt tādu TemPl izstrādes un ieviešanas procedūras regulējumu, kas ietveru visas tēmas un visus mērogus.  Detalizēts regulējums mazina TemPl kā elastīga teritorijas attīstības plānošanas dokumenta nozīmi un palielina birokrātisko slogu. |
| 2.  “Integrētais” | Veikti grozījumi normatīvajā regulējumā, precizējot (grozot) esošo regulējumu;  sagatavotas vispārīgas vadlīnijas par TemPl izstrādes un izmantošanas procesu.  Iespēju robežās sagatavotas tematiskas vadlīnijas par pašvaldībām aktuālākajām tēmām. | Normatīvā regulējuma grozījumi atrisina Izvērtējumā identificētos problēmjautājumus.  Sagatavotas vispārīgas vadlīnijas par TemPl izstrādes procesu un problēmjautājumu risinājumiem no pašvaldību prakses.  Iespēju robežās sagatavotas tematiskas vadlīnijas.  Uzlabojas VARAM sadarbība ar pašvaldībām, vadlīnijās iekļaujot pašvaldību prakses piemērus. | Nozīmīgs ierēdņu darba un administratīvo resursu ieguldījums, gatavojot normatīvā regulējuma grozījumus.  Nozīmīgs laika patēriņš, VARAM komunicējot ar pašvaldībām un nozaru ekspertiem, lai identificētu labās prakses piemērus un sagatavotu vadlīnijas. |
| 3.  “Vadlīniju” | Sagatavota vadlīniju kopa ar vairākām vadlīnijām, izmantojot prakses piemērus:  -vispārīgas vadlīnijas par TemPl izstrādes procesu un Izvērtējumā identificēto problēmjautājumu risināšanu;  - tematiskas vadlīnijas konkrētu tēmu TemPl izstrādei un izmantošanai. | Sagatavotas vispārīgas vadlīnijas par TemPl izstrādes procesu un problēmjautājumu risinājumiem no pašvaldību prakses.  Tematiskās vadlīnijas ar prakses piemēriem sniedz mērķētus ieteikumus par TemPl izstrādi un izmantošanu konkrētās telpiskās plānošanas jomās, piemēram, transporta infrastruktūras, zaļās infrastruktūras tīklojuma plānošanā.  Gatavojot tematiskās vadlīnijas, uzlabojas VARAM sadarbība ar nozaru ekspertiem un pašvaldībām. | Laika patēriņš, lai VARAM identificēt tēmas, kuru vadlīniju izstrāde pašvaldībām ir prioritāra.  Finanšu resursi nozaru ekspertu piesaistei.  Nozīmīgs laika patēriņš, VARAM komunicējot ar pašvaldībām un nozaru ekspertiem, lai identificētu labās prakses piemērus un sagatavotu vadlīnijas. |

Aptaujas rezultāti liecina, ka lielākā daļa respondentu atbalsta “Vadlīniju” scenāriju, uzsverot praktisko piemēru nozīmi. Atbildot uz aptaujas jautājumu “Kādos dokumentos jānostiprina detalizētākā vietēja līmeņa tematisko plānojumu izstrādes un ieviešanas, t.sk. uzraudzības procedūra”, 68% no aptaujas 1.varianta[[13]](#footnote-13) respondentiem, kuriem pirmšķietami ir kaut neliela pieredze TemPl izstrādē, norādīja, ka detalizētāka vietēja līmeņa TemPl procedūra ir jāskaidro vadlīnijās. Arī lielākā daļa (58% atbilžu) respondentu, kuru pašvaldībās nebija neviena spēkā esoša vai uzsākta TemPl, atbalstīja TemPl izstrādes un izmantošanas procesa skaidrošanu vadlīnijās. Savukārt padziļinātās TemPl analīzes ietvaros, daloties ar savu pieredzi (7. pielikums), Mārupes un Siguldas pašvaldību pārstāves rosināja TemPl struktūrā noteikt arī saistošo daļu. Lai stiprinātu TemPl juridisko spēku:

* Siguldas novada pārstāve ieteica papildināt TAPL 32.pantu nosakot, ka TemPl satur vadlīniju (ieteikumu) daļu un saistošo daļu, kas jāietver TP, LP un DP;
* Mārupes novada pārstāve ierosināja, ka Templ saistošā daļa varētu būt noteikti principi, kas turpmāk jāievēro citu dokumentu izstrādē, un noteiktas rīcības (soļi, kas jādara), atkarībā no TemPl specifikas.

Respektējot koprades dalībnieku atšķirīgos viedokļus *Izvērtējuma autoru* ieskatā atbalstāms ir gan “Integrētais”, gan “Vadlīniju” scenārijs, papildus tos izvērtējot vispārējā teritorijās attīstības plānošanas sistēmas pilnveides ietvarā saistībā ar citiem būtiskiem teritorijas attīstības plānošanas jautājumiem.

Neatkarīgi no scenāriju izvēles, vienlaikus ir jāīsteno tādas iespējas, kurām nepieciešams salīdzinoši īsāks laiks[[14]](#footnote-14) .

## **7.6. Secinājumi un ieteikumi**

**Galvenie secinājumi par līdzšinējo TemPl izstrādi pašvaldībās:**

* TemPl,  ir labs un elastīgs plānošanas instruments, kas sekmē specifisku jautājumu un detalizētu vietu izpēti, risinājumu pamatojumu sagatavošanu citu pašvaldības plānošanas dokumentu izstrādē, finansējuma plānošanai, veicina sabiedrības līdzdalību un iesaisti teritorijas attīstības plānošanā;
* Šī plānošanas instrumenta potenciāls netiek pilnvērtīgi izmantots, jo pašlaik TemPl risinājumi citos pašvaldības attīstības plānošanas dokumentos (TP, LP, DP, AP). tiek  integrēti reti. Pašvaldībām nav skaidrības par TemPl juridisko statusu – kam un kur TemPl ir jāievēro, kā TemPl risinājumi jāintegrē dokumentos, kuru mērogs atšķiras no TemPl mēroga, kā jānosaka TemPl darbības termiņš, ņemot vērā datu aktualitātes zaudēšanu, kā veikt Templ datu aktualizēšanu, negrozot TemPl konceptuālo sadaļu, kā TemPl risinājumus iestrādāt nesen apstiprinātā TP, veicot grozījumus tikai atsevišķos punktos, kā veikt TemPl uzraudzību un novērtēšanu.
* **Sabiedrības līdzdalība ir būtiski svarīga** **TemPl izstrādē,** jo dod iespēju detalizēti apspriest konkrētus problēmjautājumus un rast risinājumu, tādējādi atvieglojot TP un citu plānošanas dokumentu izstrādi;
* Sabiedrības iesaistes procesu TemPl izstrādē pietiekoši nodrošina jau spēkā esošais normatīvais regulējums, tādēļ nav nepieciešams noteikt vēl papildus prasības par sabiedrības iesaisti;
* Detalizēts normatīvais regulējums attiecībā uz TemPl saturu un izstrādes procesu mazinās TemPl kā elastīga teritorijas attīstības plānošanas dokumenta nozīmi un palielinās birokrātisko slogu, ievērojot, ka TemPl tvērums gan saturiski, gan teritoriāli var būt ļoti dažāds.

**Ieteikumi turpmākā pašvaldību plānošanas procesa uzlabošanai:**

* Pašvaldībām uzturēt un aktualizēt pārskatāmu un publiski pieejamu informāciju par visiem TemPl - gan apstiprinātajiem, gan izstrādes procesā esošajiem, t.sk., izmantojot TAPIS;
* Uzsākot TemPl izstrādi, precīzi definēt tā izstrādes mērķi un uzdevumus, savukārt lēmumā par apstiprināšanu norādīt tā darbības laiku;
* Attīstības plānošanas dokumentu (TP, LP, DP un AP) darba uzdevumos norādīt konkrētus TemPl, kuru risinājumi jāintegrē un jāņem vērā. Tādējādi tiks nodrošināta visu plānošanas dokumentu reāla sasaiste;
* Pašvaldībām iesaistīt sabiedrību jau pašā TemPl izstrādes sākumposmā, izmantojot elastīgas, rosinošas un ilglaicīgas sabiedrības iesaistes formas un metodes, nodrošinot atgriezenisko saiti;
* Pašvaldību izvirzītos problēmjautājumu risināšanu izvērtēt teritorijas attīstības plānošanas sistēmas pilnveides ietvaros saistībā ar citiem būtiskiem teritorijas attīstības plānošanas jautājumiem, ņemot vērā *Izvērtējuma autoru* raksturotos scenārijus “Integrētais” un “Vadlīniju”.

Papildus tam, teritorijas attīstības plānošanas sistēmas pilnveides ietvaros, nepieciešams apsvērt iespēju:

* TemPl izstrādātos risinājumus vai rezultātus integrēt citos pašvaldības attīstības plānošanas dokumentos bez papildus sabiedriskās apspriešanas, ja bijusi nodrošināta pietiekoša sabiedrības līdzdalība TemPl izstrādē;
* aizstāt terminu “tematiskais plānojums” ar terminu “tematiskais plāns”, jo TemPl ietvertie pasākumi un rīcības nereti tiek iekļautas pašvaldību attīstības programmās.

*Izvērtējuma autori pateicas ikvienam, kas sniedza informāciju, pauda savu viedokli un dalījās pieredzē par TemPl izstrādi un izmantošanu. Īpaša pateicība par atsaucību Uldim Apinim, Līnai Dmitrijevai, Kristīnei Dreižei, Jevgeņijam Dubokam, Zanei Gaterei, Karīnai Jansonei, Robertam Lipsbergam, Madarai Jenertei, Kristīnei Kampusai, Solvitai Kalvītei, Ilzei Karjusei, Laurim Laicānam, Guntai Lukstiņai, Laumai Melecei, Dacei Platonovai, Līgai Sējai, Armīnam Skudram, Aleksandram Sņegovam, Dacei Stūrei, Ingunai Tomsonei, Dacei Žīgurei.*

1. koprade ir risinājumu izstrādes un problēmu risināšanas process kopā ar tiešajiem lietotājiem un/vai koprades procesa rezultātu saņēmējiem. Ministru kabineta Inovācijas laboratorija, <https://inovacija.mk.gov.lv/lv/aktualitates/brokastu-inovacija-lv/kas-ir-koprade/> [↑](#footnote-ref-1)
2. Rīgas valstspilsētas Stratēģijas Uzraudzības Sistēma aplūkojama https://www.sus.lv/ [↑](#footnote-ref-2)
3. Teritorijas plānošanas jomā izstrādāto pētījumu piemēri Rīgas valstspilsētā:

   RĪGAS TELPISKĀS KOMPOZĪCIJAS ATTĪSTĪBA <https://www.sus.lv/sites/default/files/media/faili/13_rigas_telpiskas_kompozicijas_attistiba_ar_3d_persp.pdf>

   DEGRADĒTO TERITORIJU IZPĒTE RĪGAS PILSĒTĀ, <https://www.sus.lv/sites/default/files/media/faili/08_degradetas_teritorijas_riga.pdf>

   Perspektīvā transporta shēma <https://www.sus.lv/sites/default/files/media/faili/18_perspektiva_transporta_shema_1no2.pdf>, <https://www.sus.lv/sites/default/files/media/faili/18_perspektiva_transporta_shema_2no2.pdf>

   Rīgas pilsētas ainavu teritoriju izdalīšana, analīze un novērtēšana, <https://www.sus.lv/petijumi/rigas-pilsetas-ainavu-teritoriju-izdalisana-analize-un-novertesana> [↑](#footnote-ref-3)
4. Spēkā esošo TemPl skaitā iekļauta arī TAPIS tematisko plānojumu sadaļā ievietotā “Ventspils valstspilsētas pašvaldības un Ventspils novada pašvaldības kopīgā ilgtspējīgas attīstības stratēģija līdz 2030.gadam” un “Ventspils valstspilsētas pašvaldības un Ventspils novada pašvaldības kopīgā attīstības programma 2021.-2027.gadam” [↑](#footnote-ref-4)
5. Rīgas ielu tipoloģijas rokasgrāmata pieejama <https://www.rdpad.lv/wp-content/uploads/2024/09/Rigas-ielu-tipologijas-rokasgramata-2024.pdf> [↑](#footnote-ref-5)
6. Summā nav ieskaitīti K1, K5, K6 kvalitātes kritēriju vērtējumi, jo vairākas pašvaldības TemPl ir izstrādājušas pašas un vairāku TemPl integrēšana LP un DP nav paredzēta vietas īpašo apstākļu dēļ [↑](#footnote-ref-6)
7. Pašvaldības sarindotas alfabētiskā secībā [↑](#footnote-ref-7)
8. “Rīgas ielu tipoloģijas rokasgrāmata” pieejama <https://www.rdpad.lv/wp-content/uploads/2024/09/Rigas-ielu-tipologijas-rokasgramata-2024.pdf> [↑](#footnote-ref-8)
9. Plašāka informācija par projektu “**Dabā balstītu un viedo risinājumu portfeļa izstrāde un demonstrēšana pilsētu klimata noturības uzlabošanai Latvijā un Igaunijā”** (LIFE LATESTadapt) pieejama <https://www.varam.gov.lv/lv/par-projektu-4> [↑](#footnote-ref-9)
10. Administatīvi teritoriālās reformas rezultātā pēc pašvaldību vēlēšanām 2009.gadā 524 vietējo pašvaldību vietā tika izveidotas 118 pašvaldības, kuru administratīvās teritorijas pēc platības ievērojami atšķīrās no līdzšinējo pašvaldību platības [↑](#footnote-ref-10)
11. VADLĪNIJAS SABIEDRĪBAS LĪDZDALĪBAS NODROŠINĀŠANAI VALSTS PĀRVALDĒ pieejamas <https://www.mk.gov.lv/lv/media/13835/download> [↑](#footnote-ref-11)
12. Izvērtējumā identificētie problēmjautājumi:

    - TemPl saturs un struktūra, pieļaujot saistošu TemPl sadaļu un/vai rādītāju izveidi, kurām TP, LP un DP izstrādes procesā nav jāveic papildus sabiedriskā apspriešana;

    - TemPl risinājumu integrēšana TP, LP, DP gadījumos, kad minētajiem dokumentiem ir atšķirīgi mērogi;

    - TemPl darbības termiņš, ņemot vērā datu aktualitātes zaudēšanu;

    - aktualizēto datu iekļaušana TemPl, negrozot TemPl konceptuālo sadaļu;

    - TemPl risinājumu iestrāde nesen apstiprinātā TP, veicot grozījumus tikai atsevišķos punktos;

    - TemPl uzraudzība, novērtēšana. [↑](#footnote-ref-12)
13. 1. varianta aptaujas anketa tika nosūtīta pašvaldībām, kurās uz 2024.g.1.decembri bija vismaz viens spēkā esošs vai uzsākts TemPl, plānošanas reģioniem, augstskolām LBTU, RTU, LU, plānošanas uzņēmumiem SIA “Grupa93”, SIA “Metrum”, SIA “Reģionālie projekti”, LTA, nevalstiskajām organizācijām LAAA, LAS, LTA [↑](#footnote-ref-13)
14. Iespējas, kuras ir īstenojamas salīdzinoši īsā laikā bez papildus finansējuma:

    Pašvaldības lēmumā par TemPl izstrādi reālistiski definēt TemPl tvērumu (mērķi, mērogus un ieguvumus sabiedrībai) fokusējoties uz vietējā līmenī risināmu tēmu.

    TemPl izstrādē uzlabot sadarbību ar valsts institūcijām, piemēram, organizējot kopīgas darba grupas.

    Visu TemPl dokumentāciju ievietot TAPIS. [↑](#footnote-ref-14)